text:
Kryptalportalurin. William Wenton 2
Bókaklubbin
- Síður: 268
- Útgávuár: 2017
- Upprunamál: norskt
- Innbinding: heft
- Rithøvundur: Bobbie Peers
- Myndir: Nikolai Lockertsen (perma)
- Týðari: Elsa Birgitta P. Petersen
William er aftur á Læristovninum. Her er alt øðrvísi: Her eru portursbann og vaktir allastaðni. So fer ymiskt løgið at henda. Hví fær William hesi sterku herðindini? Og hvør er hesin myrki skapningurin, sum roynir at koma í samband við hann? Alt førir fram ímóti kryptalportalinum. Men hvat er har í grundini?
Søgan um William Wenton er eitt fantastiskt ævintýr við nógvari ferð. Fyrsta bók, Luridiumstjóvurin, er longu seld í 36 londum.


c: text/html

text:
Ansa eftir kortinum
Svikarar finna í heilum uppá nýggjar mátar at royna at stjala ella avrita bæði kort og pin-kotur. Tí er tað umráðandi, at tú altíð ansar væl eftir bæði korti og pin-kotu. Her fært tú nøkur góð og einføld ráð um kort.
Soleiðis kanst tú fyribyrgja
- Halt fyri við hondini, so onnur ikki síggja, tá tú trýstir tína pin-kotu í einum terminali ella einari sjálvtøku.
- Hygg eftir sjálvtøkuni og samanber hana við aðrar sjálvtøkur. Er nøkur útgerð á sjálvtøkuni, ið ikki sær út til at vera ein upprunalutur? So nýt eina aðra sjálvtøku.
Tá ið tú keypir á netinum
Tá tú keypir á netinum, sært tú javnan hesar myndir:
Mastercard ID Check og Verified by Visa eru ein eyka trygd móti misbrúki av tínum gjaldskorti í sambandi við keyp á netinum. Um tú keypir í einum nethandli, sum er partur av hesari trygdarloysn, fært tú eini SMS-boð við einum loynitali við seks tølum, áðrenn tú endaliga kanst góðkenna keypið.
Tá ið tú fært eitt nýtt gjaldskort, er kortið sjálvvirkandi við í Mastercard ID Check ella Verified by Visa, um tú hevur givið okkum títt fartelefonnummar. Vilt tú broyta títt fartelefonnummar, kanst tú gera hetta í Netbankanum ella við at seta teg í samband við okkum.
Trygdarloysnin er brúkaravinarlig, tí tú sleppur undan at minnast eina sjálvvalda kotu, sum fyrr var ein partur av trygdarloysnini. Í staðin fært tú eini SMS-boð, sum ger tað skjótt og lætt at trýsta kotuna.
Ansa væl eftir loynitalinum
Skriva ongantíð loynitalið niður. Um tú ikki minnist títt loynital, kanst tú nýta ein minnislepa.

robotstxt: allowed

filter: keep


text:
Ein seinasta heilsan til Elsebeth Kalsø Danielsen
Í góðveðrinum í dag fylgdu vit tær tína síðstu ferð her á fold. Hesin vakri dagur passaði væl til tína jarðarferð – tú, sum altíð elskaði tað vakra.
Eg ringdi til Niels Paula annan páskadag, tí eg ætlaði at koma suður at vitja teg dagin eftir, men tá ið Niels segði við meg, at hetta møguliga fóru at verða tínir síðstu dagar, avgjørdi eg, at eg beinanvegin skuldi fara suður. Allan vegin suður sat eg og hugsaði um, hvat eg skuldi siga við teg - hvussu eg skuldi takka tær fyri alt. Men tá ið eg kom inn á palliativu stovuna á B6, sá eg beinanvegin, hvussu støðan var, og at eg nokk ikki fekk eina samrøðu við teg aftur her á fold. Tú lá har - vøkur sum altíð - við øllum tínum nærmastu rundan um teg.
So tú fært eina takkarkvøðu frá mær her, góða Elsebeth. Ígjøgnum alt mítt lív hava tú og Niels verið har, og eg havi verið so errin av, at tit vóru mín familja. Og tá ið eg var lítil, var eg ikki minni errin av, at eg bar næstan sama navn sum tú – munurin var bert okkara millumnavn. Tit vóru tey einastu í faðirætt, sum vóru her í Klaksvík. Sum smágenta elskaði eg at sleppa at vitja tykkum í prestagarðinum á Brekku. Har var alt so vakurt og spennandi. Kontórið hjá Niels, við øllum bókunum og allir prýðislutirnir hjá tær, sum eg kundi standa leingi og eygleiða – serliga teir, ið stóðu á hornaskápinum. Eg elskaði alt tað vakra, sum tú var umgyrd av. Serliga minnist eg væl aftur á, tá ið tú vísti mær tín urtagarð, ið tú brúkti nógva tíð og orku uppá at fríðka. Hóast eg visti væl, at eg ikki skuldi røra við alt tað vakra, so føldi eg meg altíð væl í prestagarðinum.
Sum eg vaks til, føldi eg meira og meira tykkara umhugsni, gevaralyndi og fjálgu tankar. Tá ið eg ruddaði í gomlum pappírum herfyri, komu nógv gomul postkort, føðingardagskort og jólakort fram. Sendarin av nógvum teimum flestu vóru tú og Niels. Tað er júst hetta, sum hevur sermerkt tykkum. Allir tankarnir, jólakurvar, gávur o.a., sum tú hevur sent okkum í Árnafirði ígjøgnum ár og dag, hava veruliga fjálgað um. Eisini síðstu jólini fekk eg eina so vakra jóladekoratión frá tær. Hon stendur her enn og gevur mær eina góða kenslu – eina kenslu av familjukærleika. Tú og Niels hava altíð verið áhugaði í mínum lívi, og eg havi følt, at tit gleddust, tá ið tað gekk mær væl.
Ofta verður tikið til, at handan hvønn sterkan mann stendur ein sterk kvinna. Og tey, sum kendu teg, vistu, hvussu arbeiðssom og sterk tú var. Tú gekk høgt uppí tykkara heim, ið altíð var reint og ruddiligt, og tað var ikki neyðugt hjá nøkrum at koma afturumaftur, tá ið tú hevði gjørt nakað. Hóast sjúka rakti teg fyri trimum árum síðani, so bar tú sjúkuna væl og helt teg sjálvari í gongd í heiminum og royndi at røkta tín urtagarð so leingi, sum orkan var til tað. So seint sum 6. desembur í fjør, á 80 ára føðingardegnum hjá Nielsi, vóru vit úti og ótu saman við allari familjuni her norðuri.
Eg vil eisini takka tær fyri familjuna, ið tú og Niels hava givið okkum. Saman fingu tit tveir fittar og skilagóðar synir, sum góvu tykkum sjey ommu- og abbabørn, harav eg eri gumma til tvey – Aksel og Duritu. Eisini fekk tú loyvi at uppliva at gerast langomma tríggjar ferðir. Hóast vit ikki slíta gáttina hvør hjá øðrum, so eri eg sera góð við og takksom fyri tey øll.
Myndin, ið eg havi lagt við hesi orðini, er tikin á Landsjúkrahúsinum í januar 2018, tá ið vit fingu Bjart. Eg var og eri so glað fyri løtuna, sum vit fingu har úti, tá ið tú kom at heilsa nýggja lívinum vælkomnum.
Nú tú ert farin handan sýnina, er missurin størstur hjá Niels Paula. Tit vóru góð hvørt við annað, og tú vart hansara klettur. Má Harrin styrkja hann og tykkum øll í sorgini.
Í kvøld havi eg tendrað jóladekoratiónina, sum eg fekk tollaksmessudag, til minnis um teg – hvíl í friði, góða Elsebeth.
Elsebeth Sofía Danielsen
30.04.19


text:
Fakliga tilgongdin
Hagtøl um Gransking og Menning (G&M) og Nýskapan eru ment av Granskingarráðnum í samstarvi við Hagstovuna. Endamálið við hagtølunum er at veita Granskingarráðnum og samfelagnum sum heild neyðuga faktuella vitan og skjalprógv um støðuna hjá G&M í føroyska samfelagnum og soleiðis veita eitt betri grundarlag til politisku skipanina at nýta í sínum arbeiði at orða ein politikk á økinum.
Hagtølini eru grundarsteinar í breiða OECD og ES hagtalshøpinum "Vísindi, Tøkni og Nýskapan". Fyri at støðan í Føroyum skal kunna sammetast við útlond, varð innsavningin av upplýsingum um G&M og nýskapan gjørd eftir fyriskipanum, ið eru mentar av OECD og ES. Nýskapanarhagtølini eru beinleiðis grundað á fjórðu felags evropeisku nýskapanarkanningina (Community Innovation Survey - CIS4), ið verður samskipað av Eurostat. Øll londini brúka sama grundspurnaskjalið í hesari kanning. Politikkanalysan varð gjørd í sambandi við norðurlendsku verkætlanina "Interact" um nýskapanarpolitikk, sum eisini henda verkætlan var partur av. Grundarlagið undir Interact verkætlanini er ein størri verkætlan undir ES rammuskránni, kallað PUBLIN (Public Sector Innovation).
Leisturin fyri arbeiðinum
Hagtølni um gransking skulu siga frá, hvør innsatsur er lagdur í gransking, skift á nýtslu, starvsfólk og ársverk, og hvussu hesin innsatsur er fíggjaður árið 2003. Eisini er granskingarinnihaldið lýst út frá ymsum sjónarhornum, sum strategiøki, endamáli, fakøki og slagi av gransking. Uppgerðirnar eru eisini býttar á vinnuna og tað almenna, harundir hægri útbúgving, heilsusektorin, sektorgranskingina og aðrar almennar stovnar. Hesi hagtøl hava Norðurlond sum heild framleitt síðani í 1960 - 70-árini, Danmark síðani 1967.
Hagtølini um nýskapan fevna einans um vinnuna og eru tey býtt á tey trý økini
- innsats, sum er útreiðslur til ymisk sløg av nýskapanarvirksemi,
- úrslit, sum vísa seg í nýggjari vøru, tænastum og tilgongdum
- onnur viðurskifti í nýskapanartilgongdini, eitt nú samstarv, tilfeingi og forðingar
Tíðarskeiðið fyri framleiðslu av nýskapanar hagtølum fevnir um 2002-04 og enn verður aðrastaðni arbeitt við at fáa hesi enn betur grundfest í politikktilgongdina.
Umframt hetta varð ein greining gjørd av føroyska granskingar- og nýskapanarpolitikkinum og teirri skipan, ið mennir og útinnir hendan politikk. At leggja til rættis gransking og nýskapan hevur eisini við sær, at politiska skipanin javnan má endurskoða sínar politikkir ella mannagongdir.
Vitanin um hesi viðurskifti skal samlað virka sum grundarlag, soleiðis at Granskingarráðið og/ella onnur betur kunnu:
- veita miðvísa politiska ráðgeving um gransking, nýskapan og sjálvan politikkin á økinum
- eftirmeta støðuna á økinum við skilagóðum millumbilum
- sammeta støðuna innan gransking og nýskapan í Føroyum við støðuna aðrastaðni
Eftirspurningur og tørvur á hagtølum
Sum heild hevur tað í politiskum umhvørvum, bæði á nationalum og altjóða stigi (OECD og ES), verið breið semja um, at gransking og nýskapan eru ein týdningamikil fortreyt fyri, at kappingarførið í búskapunum framhaldandi verður bøtt. Hetta hevur føroyska politiska skipanin í seinastuni rættiliga tikið til sín. Hildið verður millum annað, at eitt miðvíst virksemi innan gransking hevur við sær, at úrslit innan nýskapan verða rokkin. Eftirspurningurin eftir hagtølunum er víðfevndur, og tørvurin er vaksin nógv seinastu árini. Stóra politiska fokusið á tað sokallaða vitanarsamfelagið, eisini nevnt Barcelona-stevnumið, hevur eisini haft sína ávirkan á hetta. Tí hava nýggj politikkøki, so sum "nýskapanarpolitikkur", tikið seg fram á breddan, og við tí spurningurin um, hvussu slíkur politikkur best verður mentur og útintur.
Bæði á hægsta politiska stigi og í embætisverki verða hagtølini í hesum sambandi nýtt av vinnufeløgum og av politisku skipanini, sum grundarlag í menningini og eftirmetingini av granskingar- og nýskapanarpolitikki. Har verður arbeitt við at seta mál fyri gransking og at skapa samband millum vinnu og almenna gransking, infrakervi, netverk o.s.fr.
Í altjóða samanhangi verða hagtølini nýtt til mátingar og sammetingar av ymsu londunum og "úrslitum" á økinum. Slíkar metingar verða uppfylgdar av ítøkiligum tilráðingum til stjórnirnar í ymsu londunum, gjørdar eftir OECD og ES tilmæli. Granskarar á nationala og altjóða pallinum nýta hagtølini til at kanna ávirkanina av gransking og nýskapan á framleiðslumegina og kappingarførið hjá teimum einstøku fyritøkunum, eins og á samfelagið sum heild.
Framtíðar hagtøl neyðug
Slíkum samanhangum eru Føroyar ikki partur av enn. Men við hesari verkætlan eru fortreytir skaptar fyri, at Føroyar fáa møguleikar til tess, um politiskur vilji er fyri tí. Ein tann fyrsta fortreytin er, at Føroyar hava hagtøl at vísa til.
At gera hagtøl um bæði økini er ein stór uppgáva. Hetta varð tó gjørt, tí hagtølini saman geva eina betri mynd av støðuni í heildarligu nýskapanarskipanini. Hini Norðurlondini skilja hesa uppgávuna sundur í 2-3 serstakar kanningar, ið verða gjørdar av ymsum stovnum og fólkum. Umframt hetta, hevur tað eisini verið ein eyka avbjóðing, at arbeiðið verður gjørt fyri fyrstu ferð. Verkætlanin, sum skuldi fremja arbeiðið, hevði ikki egnar royndir at byggja á, eins og tey, sum skulu svara spurningum, heldur ikki høvdu. Tey, sum brúka hagtøl, hava heldur ikki royndir í at nýta slík hagtøl í sínum virksemi.
Sostatt er henda hagtalsuppgerð bert ein byrjan til at fáa eina lærutilgongd at virka. Eina lærutilgongd um føroyska nýskapan og gransking, eins og nýskapanarskipanina sum heild, fevnir um øll, sum á einhvønn hátt hava við evnið at gera. Talan er um fleiri aktørar á ymsum stigum í samfelagnum. Hesir eru eitt nú:
- politikarar, sum gera politikk og skapa karmar
- embætisfólk, ið umsita og fíggja gransking og vinnuframa
- stovnsleiðarar, ið varða av granskingarstovnum
- hagfrøðingar, analytikarar og granskarar, sum gera hagtøl og greiningar
- vinnulívsfólk
Tað er ein krevjandi tilgongd at fáa góð og álítandi hagtøl og at verkseta hesi, soleiðis at tey verða ein natúrligur partur av planleggingini og uppfylgingini á teimum ymsu stigunum. Hetta tekur tíð, og roknast má við, at eini 10 ár ganga, áðrenn verulig úrslit fara at merkjast.


text:
Klaksvíkar Talvfelag steypavinnarar 2019
Leygardagin varð steypakappingin 2019 telvað í Klaksvík. 40 telvarir, úr fimm feløgum luttóku við tilsamans 6 liðum. Undirtøkan var nakað lakari enn undanfarnu árini, tá ið fleiri lið hava verið við, men tað gjørdi ikki kappingina minni spennandi, tí spenningurin helt sær til seinasta leik.
Havnar Telvingarfelag, ið vann kappingina í fjør, hevði ikki sterkasta liðið við. Tó lógu teir væl fremstir, tá ið 3 umfør vóru eftir, men so steðgaðu teir fullkomuliga upp. Sandavágs Talvfelag, ið gjørdist nr. 2 í fjør, vantaðu eisini onkran telvara, men vóru eisini væl við allatíðina.
Klaksvíkar Talvfelag luttók við tveimum liðum, og høvdu teir flestu av sínum bestu telvarum við.
Hvørt liðið varð mannað við 6 telvarum, og loyvt er eisini at hava útskiftarar, soleiðis at somu telvarar ikki nýtast at telva øll umførini. Kappingin varð skipað soleiðis, at øll liðini møttust tvær ferðir, tvs. 10 umfør íalt. Tá ið kappingin var hálvrunnin, og øll liðini høvdu telvað móti hvør øðrum einaferð, lá Havnar Telvingarfelag fremst við 23,5 stigum, Sandavágs Talvfelag hevði 21 stig, meðan Klaksvíkar Talvfelag 1 hevði 18,5 stig.
Í seinnu hálvu tóku klaksvíkingar annað skinn um bak, og fingu tá 22,5 stig, og endaðu við 41 stigum tilsamans. Sandavágs Talvfelag endaði somuleiðis á 41 stigum, men av tí at klaksvíkingar vunnu tann eina dystin 3½-2½ (hin endaði 3-3), varð hetta avgerandi fyri endaligu støðuna.
Hetta er fyrstu ferð í 7 ár, at Klaksvíkar Talvfelag vinnur steypakappingina. Havnarmenn, sum høvdu eina øgiliga byrjan, fingu einans tvey stig í tveimum teimum seinastu umførunum, móti ávíkavist klaksvíkingum og sandavágsmonnum, og endaðu sostatt á 3. plássi við 38 stigum.
Í niðaru hálvu endaðu vestmenningar og 2. lið hjá Klaksvík, við 27½ hálvum stigum hvørt, meðan eitt samansett lið úr Eysturoynni endaði nr. 6 við 5 stigum. Tann endaliga støðan, við úrslitum, kann síggjast við at trýsta á: http://chess-results.com/tnr437796.aspx?lan=7&art=0 .
Eftir lokna kapping varð veitsludøgurði hildin. Umframt sang og undirhald, var sum altíð Ársins Telvari og Ársins Stjørnuskot valt.
Sum vanligt hevur verið, endar kvøldið við snartelving. Tilsamans 18 telvarar luttóku, og telvað vórðu 9 umfør. Javnir við 7½ stigum hvør, endaðu Høgni E. Nielsen og Olaf Berg ovastir, og tískil mátti umdystur til, ið Høgni vann. Ólavur Simonsen gjørdist nr. 3 við 7 stigum.
Við greiðum meiriluta varð Luitjen Akselsson Apol valdur til Ársins Telvara, meðan Benjamin Reinert Fjallheim varð kosin Ársins Stjørnuskot – eisini við greiðum meiriluta. Báðir hava havt sera gott kappingarár og vunnu ávíkavist 1. bólk og Unglingar, tá ið FM var hildið á Páskum.


text:
Hvørt heyst leitar Karlo sær saman við øllum hinum flytifuglunum til heitari lond.
Men av tí at Luddi hvørki torir at flúgva ella svimja, verður hann verandi eftir. At Luddi ikki torir á flog.
Eitt várið, tá allir flytifuglarnir koma aftur, er Karlo ikki er við.
Hvat skal Luddi nú gera?
Søgan er um Ludda, sum bjóðar sínum ótta av, og sum við sínum heimagjørda luftskipi flýgur yvir um høv fyri at finna beiggja sín.
Hvussu henda ferðin spælir av, kunnu tit lesa í hesari stuttligu søguni, har bæði sjórænarar, ein ljósareyður hvalur, ein gamal skattur og mangt annað spennandi er at finna.
Aftur


text:
Orð: Samuel Medley
Lag: Lowell Mason
Týtt: Victor Danielsen
1. Statt upp, mín sál, syng lovsong nú,
og Jesu navni prísi tú!
Hann væntar lov og tøkk frá tær,
hann ofraður í tín stað varð.
2. Tó hann so djúpt meg falnan sá,
meg legði hann sín kærleik á,
frá undirgangi frelsti meg –
hvør stórur er hans kærleiki!
3. Tá neyðin sum eitt skýggj so svart
lá yvir mær, mín hjálp tú vart,
í trongd tú aldri frá mær fór,
tín náði – áh, hvør er hon stór!
4. Skjótt burt úr nátt og myrkri her
vit fara upp, har ljósið er,
og fríðari vit syngja har
um, hvussu stór tín náði var.


text:
Filmslistin verður sett á breddan á mentanarvikuni í Runavíkar kommunu hósdagin. Býráðið stuðlar nýggju stóru filmsverkætlanini hjá Andriasi Høgenni Talan er um ein spælifilm har upptøkurnar eftir ætlan byrja í Runavík í 2020.
Um kvøldið, frá kl. 19-21, verður filmstiltak í Løkshøll. Filmarnir "Ikki so illa meint", sum vann Geytavirðislønina 2019, og sum er valdur út til stóra filmsfestivalin í Cannes, og "Et knæk", vinnari av Geytavirðislønini í 2016, verða sýndir. Eisini verður prát millum Pætur M. Dahl og Andrias Høgenni um komandi spælifilmsverkætlanina. Filmsýningar og leikstjóraprát verða í Løkshøll.
Dagin eftir, Fríggjadagin kl. 13:00 hevur Andrias Høgenni skeið nevnt "Filmur og sjónleikarin" á ovaru hæddini á Visit Runavík. Skeiðið er fyri óroynd, kostar einans 100 kr. og verður meldað til á visit@runavik.fo.
Til ber at lesa meira um Mentanarvikuna í Runavíkar kommunu á heimasíðuni visitrunavik.fo.


text:
Viðtøkur fyri Siðfrøðinevndina
Siðfrøðinevndin hjá felagnum "Føroyskir Sálarfrøðingar", hevur 4 limir, og ein teirra stendur fyri vali á hvørjum regluliga aðalfundi felagsins.
Limir í Siðfrøðinevndini skulu ikki hava annað álitisstarv í felagnum.
Nevndin skipar seg sjálv við formanni og næstformanni. Tá formanninum berst frá, stendur næstformaðurin fyri fundinum. Formaðurin hevur ábyrgd av, at arbeiðið í nevndini verður niðurskrivað og goymt, so bert nevndarlimir kunnu fáa fatur á tí.
Skrivligt tilfar um klagur verður goymt í 10 ár. Síðani verður beint fyri tí.
Nevndin hevur fund, tá tørvur er á tí, tó í minsta lagi tvær ferðir um árið.
Arbeiðið hjá Siðfrøðinevndini er grundað á leiðreglur norðurlendskra sálarfrøðinga, sum eru at finna á heimasíðu felagsins, www.psykolog.fo.
Arbeiðið hjá nevndini er millum annað:
1. at menna tilvitanina hjá limum felagsins um siðfrøðilig ivamál, ið kunnu vera í sambandi við sálarfrøðiligt arbeiði, og um siðfrøðiligu leiðreglur norðurlendskra sálarfrøðinga.
2. at ráðgeva í siðfrøðiligum ivamálum í sambandi við arbeiðið hjá sálarfrøðingum.
3. at taka ímóti klagum um limir felagsins og viðgera tær.
Limirnir í Siðfrøðinevndini og í felagsnevndini hava skerpaða tagnarskyldu í sambandi við klagumál.
Siðfrøðinevndin tekur bert málið upp, um tann, klagað verður um, er limur í felagnum Føroyskir Sálarfrøðingar.
Siðfrøðinevndin tekur ikki klagur upp, sum snúgva seg um hending, ið er farin fram fyri meira enn fimm árum síðani, og nevndin viðger ikki klagur frá ónevndum.
Limur í Siðfrøðinevndini og í felagsnevndini kann ikki taka lut í viðgerð av ella avgerð í málum, sum viðvíkja honum sjálvum ella onkrum, hann persónliga ella yrkisliga stendur ov nær.
Tá Siðfrøðinevndin fær eina klagu, frá sjúklingi, klienti ellar øðrum avvarðandi, sum er partur í málinum, sum nevndin metir snýr seg um brot á siðfrøðiligu leiðreglurnar hjá norðurlendskum sálarfrøðingum, og sum annars eigur at verða tikin upp, verður viðkomandi biðin um at lata nevndini skrivliga frágreiðing um málið. Samstundis verður kunnað um, at tann klagaði fær avrit av klaguni.
Í seinasta lagi ein mánað eftir, at klagan er móttikin, verður fundur ímillum tann klagaða og Siðfrøðinevndina avtalaður.
Á fundi verður umrøtt, ímóti hvørjari av yrkissiðfrøðiligu leiðreglunum møguligt brot er framt, og roynt verður at gera siðfrøðiligu leiðreglurnar greiðar fyri tí, klagað hevur verið um.
Nevndin kann søkja sær sakkøna hjálp, tá hon metir tað neyðugt.
Metir Siðfrøðinevndin, at málið er so álvarsamt, at tað eigur at fáa fylgjur fyri tann klagaða sálarfrøðingin, kann nevndin heita á nevnd felagsins um t.d. at geva viðkomandi eina ávaring ella at koyra hann úr felagnum.
Verður niðurstøða send felagsnevndini, skulu bæði hann, ið klagað hevur, og tann klagaði verða kunnað frammanundan.
Avgerðin hjá Siðfrøðinevndini ella nevnd felagsins kann verða kærd til eina av norðurlendsku siðfrøðinevndunum, sum felagið fær avtalu við.
Nevndararbeiðið í Siðfrøðinevndini er ólønt, men nevndarlimir fáa goldið fyri útreiðslur í sambandi við luttøku á norðurlendskum og altjóða siðfrøðinevndarfundum.


text:
Heitið hóskar til árstíðina, tí umframt ljómin av regninum, eru takrennurnar í løtuni fullar av fuglasangi frá nýklaktum ungum og foreldrum teirra, sum hava búðstað í takrennum víða hvar. Nýggja yrkingasavnið hjá Tóroddi Poulsen eitur Takrennutónar, og byrjar við einum sitati, sum staðfestir, at tá tónleikurin er yvirstaðin, ja tá er tíð at sløkkja. Talan er um kenda uppáhaldið hjá dapurlekra sangprofetpoetinum, Jim Morrison, sum einaferð sang: “So when t
Petur Steingrund: Trúgv og vísindi kunnu styðja hvørt annað
Ongin lívsáskoðan og ongin ástøði sigur einsamøll allan sannleikan um upprunan til lívið og tilveruna. Tí er tað skilagott at b


text:
Um vikuskiftið byrjar steypakappingin í flogbólti hjá kvinnum og monnum.
Kvinnunar eru býttar í tveir bólkar við hesum liðum, sum er bólkaði í mun til úrslitið av steypakappingini undanfarna ár.
Í bólki 1 eru 4 lið: TB, SÍ, Dráttur og Ternan, sum dagliga ikki leigar í meistardeildini. Í bólki 2 eru hesi lið: Fleyr, KÍF og Mjølnir.
Dystirnir komandi vikuskiftið í kvinnudeildini eru hesir:
Leygardagin 2. desember kl. 15,15 SÍ – Ternan Sørvágur
Leygardagin 2. desember kl. 13,00 KÍF – Mjølnir Kollafjørður
Sunnudagur 3. desember Kl. 14,30 TB – Dráttur Trongisvágur
Meistaradeild menn:
Í bólki 1 hjá monnunum eru Fleyr, Mjølnir, TB, og SÍ b.
TB og SÍ b leika vanliga ikki í meistaradeildini. Í bólki II eru SÍ, ÍF og Fleyr b, sum vanliga ikki leikar í meistaradeildini.
Dystirnir hetta vikuskiftið eru hesir:
Leygardagin 2. desember kl. 13,00 TB – SÍ b Trongisvágur
Leygardagin 2. desember kl. 17,15 SÍ – ÍF Sørvágur
Sunnudagur 3. desember Kl. 15,00 Fleyr a – Mjølnir Gundadalshøllin


text:
Óli P. og Alex hugleiddu um Rukkulakkan
Stuttligt var í Miðhøllini í dag í sambandi við eina broytframsýning úr Rukkulakkanum, at hoyra Alex Sólstein, 88 ár og Óla Petersen 80 ár greiða frá tíðini við rukkulakkanum, um hvussu hann kom í lag og mongu hugskotini handan hann, og um teir mongu, sum stóðu aftanfyri, summir nevndir og aðrir ikki.
Fyrsti Rukkulakkin kom út á Norðoyastevnu í 1958 og vóru tað serliga Willy Sørensen og Alex Sólstein, sum løgdu hann til rættis. Hetta vísti seg at veðra eftir tátíðar meti og nógv ár fram - ein succes.
Ritstjórnin vaks og vóru mangir, sum høvdu góð hugskot til Rukkulakkan, ið var ein afturlítandi “mynd og frásøgn” av tí, ið hent var árið fyri – tó helst við einum skeivum smíli og vinkli.
Tá ið Alex Sólstein beiv skúlastjóri í 1960 tók hann seg úr, men Óli P, Willy Sørensen, Nølli Kjølbro – onkuntíð Eli Nolsøe og Bernhard Brim og aðrir hildu fram. Rukkulakkin kom út frá 1958 til 2081, tó ikki 1976, 77 og 78.
Upprunin til Rukkulakkan var helst helst læknastríðið, sum legði eina heldur døkka tíð yvir Klaksvík og lítið felagslív var í mong ár, greiðir Alex Sólstein frá. Tað bleiv so ein fundur við m.ø. Jóhan Nielsen, presti, Símun Hansen, Robert Joensen, John Reid Bjartalíð, Alex Sólstein, Óla Dahl og øðrum.
Úr hesum fundi spratt m.a. eisini, at stig vórðu tikin til at skriva kenda ov væl lídda jólablaðið, Hugnalig jól, sum kom út á fyrsta sinni í 1959 og helt fram væl inn í 80-ini. Og eisini kom Rukkulakkin árið fyri í 1958. Annað mentanarligt virksemi tók seg upp við sjónleiki og fótbólturin gekk sína gongd við eina mest John Reid Bjartalíð sum undangongumanni.
Eftir prátið varð hugt nærri at teimum ymsu tekningunum, og søgurnar vóru “óendaligar”, sum lógu handan ymsu myndirnar, og eingin strika varð sett tilvildarlig. Har vóru nógvar áhugaverdar “detaljur” ella smálutir, sum Óli greidd ósmæðin frá við einum skálkasmíli.
Og Rudolf Joensem, sum kendi væl flestu søgurnar, dugdi eisini at koyra undrir, so tað var rættiliga hugtakandi at hoyra um hetta skemtiblað, har tað lá ein størri samfelagslig hugsjón aftanfyri, har smílið og tað skálkaliga lá frammalaga, tó uttan at nakar tók sær tiknir av tí.
Tvørturímóti, var onkur sum hevði talað at okkurt árið, hví hann ikki var við í ár, sum um hann ikki var nóg stuttligur ella dugnaligur. So hjá summum kendist tað sum ein heilur at hava ein leiklut á onkrari síðu í Rukkulakkanum.
Jú, tað var eitt fragt at ganga saman við Alex og Óla og hoyra søgurnar, ið lógu undir – og so allir teir kendu persónarnir, Ewald Kjølbro, Eli Nolsøe, Óla Jákup Jacobsen, Bernhard Brim, John Reid Bjartalíð, Erling Laksafoss og so allir hinir. Sanniliga setti Rullulakkin lív í langa tíð, sum endamálið var við honum.
Framsýningin úr Rukkulakkanum er í Miðhøllini á Skúlatrøð, sum partur av Norðoyastevnuframsýngini hjá Rotary Klaksvík og er opin 15.00 – 20.00, sunnudagin – Norðoyastevnudag.


text:
Vegna tekniskar dagføringar steingir Kommunuskrivstovan kl. 14, fríggjadagin 11/1-2019.
10.01.2019
Kommunuskrivstovan fríggjadagin 11/1
- Ferðslubroytingar á Laksa- og Sølutorginum í Runavík
- Vikublaðið: Vinnarin er funnin!
- Vikublaðið: Konsert í Søldarfirði
- Portalurin: Økini eru skilgreinað
- Portalurin: Útjavning kann skjótt gerast veruleiki
- Kommunuskrivstovan í summarfrí
- Gongutúrur sunnudagin 15.juli
- FÓLKATÓNLEIKASTEVNAN 2007
- Vikublaðið: Kommunurnar og Laksafoss fundast um útjavningargrunn
- ÚF: Kommunurnar ikki víst útjavningartilboði frá Laksafoss aftur
- Sparkivøllurin í Funningsfirði liðugur
- ÚF: Kommunurnar vilja ikki beinleiðis minka útreiðslurnar næsta ár
- Væleydnað Føroya Kvøld.
- Eysturoyar gongufelag
- www.kapprodur.fo: Teir Gulu vinna og vinna
- ÚF: Kanning: Føroysk børn lesa ov seint og skilja illa tað, tey lesa
- Tíðindaskriv frá KSF
- Portalurin: NSÍ er steypavinnari
- Umhvørvisnevnd Norðurlandaráðsins vitjar í Runavíkar Kommunu.
- Summartónar


text:
Brennir tú fyri eldraøkinum og fyri at skapa góð og virðilig kor fyri húsfólk og aldrandi borgarar, so er tað tær, vit leita eftir til Heimarustovu á Lágargarði, ið er partur av Heilsu- og umsorganartænastuni.
Heilsu- og umsorganartænastan er skipað í trimum eindum – Heilsuhúsinum og tveimum búeindum við 203 búplássum, umframt 11 umlættingarplássum og fimm plássum til samdøgursendurvenjing.
Lágargarður varð tikið í nýtslu í 1987 og hevur 46 búpláss, umframt tvey pláss til umlætting. Búplássini eru býtt út á tríggjar búeindir, Heimarastova, Miðstova og Handarastova, har Handarastova burturav er til minnisveik. Umframt búplássini er stórkøkur, ið veitir mat til heimabúgvandi í Tórshavnar Kommunu, og matarhøll, virkis- og venjingarstova til heimabúgvandi og húsfólk, hárfríðkan, fótarøkt og vaskarí.
SØKT VERÐUR EFTIR:
DENTUR VERÐUR LAGDUR Á
VIT BJÓÐA TÆR:
MEIRA FÆST AT VITA
Nærri fæst at vita um størvini við at venda sær til Christu Niclasen, deildarleiðara, á telefon 211808 ella teldupost christan@torshavn.fo
SETANARVIÐURSKIFTI
Størvini verða sett frá 1. august 2019 ella eftir avtalu, og lønt sambært sáttmála við KAF / Fíggjarmálaráðið og avvarðandi yrkisfelag.
Søkja skikkaðir umsøkjarar ikki, kann annar fakbólkur verða settur – um so er, verða uppgávurnar lagaðar til fakbólkin.
UMSÓKN
Umsókn saman við prógvum, góðkenning og upplýsingum um útbúgving og royndir verður at senda til torshavn@torshavn.fo. Viðmerkið: „Røktarstarvsfólk til Heimarustovu“.
Umsóknarfreistin er 21. juni 2019.


text:
Hin fyrsti almenni epistil Jóhannesar lærir okkum tvey serlig ting: 1: at eingin er, sum ikki hevur synd (smb. I. Jóh. 1:8 & 10), og 2: at eitt Guðs barn syndar ikki (smb. I. Jóh. 3:6 & 8-10). Hetta eigur ikki at síggjast sum mótsetningar, sum gera hvønn annan til einkiðs, men sum kantar hvørjumegin við á veginum, sum vit ganga á.
Vegurin, sum vit ganga á, er altso ímillum hesar báðar tilsýnilátandi mótsetningarnar: altso, at vit skulu ikki synda, men at hetta tó tekst ongantíð fullkomiliga hjá nøkrum av okkum. Ein er altso noyddur til at síggja hitt seinna í ljósinum av hinum fyrra, t.e., at tað at “ikki synda” má merkja, at ein hevur hetta sum sína hugsjón og sítt aðalmál, at nú eri eg eitt Guðs barn, og so “syndi eg ikki”, “eg vil ikki synda”. Ikki soleiðis, at tað altíð gongur so sum eg vil, men tað er tað, sum eg tó altíð seti mær fyri. Hetta er okkara tankagongd, okkara dagliga mál, sum vit hava fyri eyga. Tó kemur eingin har til, at hann kann siga, at hann ikki hevur synd, tí sum I. Jóh. 1:10 sigur: Um vit siga at vit hava ikki syndað, gera vit hann ein lygnara, og orð hansara er ikki í okkum. Men hóast hetta, at tað ikki tekst fullkomiliga, so gevur Guðs barnið seg ikki yvir til syndina fyri tað, tí tað vil ikki, eiheldur ynskir at synda; sum tað stendur í I. Jóh. 3:9, Hvørsumhelst ið er føddur av Guði, fremur ikki synd;tað er, at hann gevur seg ikki til eitt lív í synd, hann gevur ikki syndini rúm í sínum lívi. Hann ynskir ikki at synda.
Guðs barnið kann ikki vera líkaglatt yvirfyri synd, tí Guð býr jú í tí, tað er tempul Heilaga Andans (smb. I. Cor. 6:19 FKJ).
Hetta er eins og ein róðursmaður á einum kappróðrarbáti: hann fær sær eitt mið, sum hann alla tíðina kikar eftir í mun til stavnin. So heldur hann kós. Hetta má hann gera alla tíðina fyri at koma á mál. Somuleiðis mugu vit hava hetta sum okkara mál og mið, at nú eri eg eitt Guðs barn, og so syndi eg ikki. Men, tað ironiska er, at eingin kann siga seg vera komnan á mál í hesum, ikki eingong apostulin Paulus, sum lýsir hetta í Phil. 3:12-13: Ikki sum um eg hevði longu náðað, eiheldur var longu fullkomin: men eg fylgi eftir, um at eg má handtaka tað fyri hvørt eg eisini eri handtikin av Christi Jesusi. Brøður, eg rokni ikki meg sjálvan at hava handtikið: men henda eina lut eg geri, gloymandi hasar lutir sum eru fyri aftan, og rættandi fram at hasum lutum sum eru fyri framman, Strembi eg ímóti markinum fyri sigursgripin av hini høgu kallan Guðs í Christi Jesusi.
Á mál verða vit ikki komin fyrr enn vit eru komin heim í dýrdina, og tá dýrdar eingin sær sjálvum, men Jesusi Christi aleina.
Gera vit ikki so sum apostulin Paulus sigur her, so eru vit deyð í syndum okkara, sáa til kjøts okkara, og heysta deyða. Sum Rom. 8:8 sigur okkum: So at teir sum eru í kjøtinum kunnu ikki toknast Guði. Vit kunnu ikki liva okkara Christinlív í kjøtinum, men í Andanum, og tá ið vit ganga í Andanum, tá skulu vit ikki fremja girnd kjøtsins (sí Gal. 5:16). Tað heila botnar í, at Guð vil og ynskir og væntar av okkum, at vit nú liva sum tað, sum hann av síni stóru náði hevur gjørt okkum til: rættvís,
heilag og lýtaleys (sí Col. 1:21—22 FKJ).
Tí tit vóru einaferð myrkur, men nú eru tit ljós í Harranum: gangið sum børn hjá ljósi:
(Eph. 5:8 FKJ)
Vit eiga altso sum Guðs børn at liva sum tað, sum Guð hevur gjørt okkum til. Alt annað hevði jú verið forkastiligt hyklarí.
Sum Paulus sigur í Romverjabrævinum: Líkaleiðis roknið tit eisini tykkum sjálvar at vera deyðar í roynd og veru yvirfyri synd, men livandi yvirfyri Guði gjøgnum Jesus Christ váran Harra. (Rom 6:11 FKJ)
Men, legg til merkis, at alt hetta er “gjøgnum Jesus Christ váran Harra”. Vit ganga ikki fram í egnari kraft, men í kraft av tí, at vit sum frelst Guðs børn vit longu eru rættvísgjørd við trúgv á Jesus Christ.
Sum tað jú stendur so klárt hjá Jóhannesi: Men so mongum sum tóku ímóti honum, til teirra gav hann mátt at gerast synir Guðs, enntá til teirra sum trúgva á navn hansara: (St. Jóh. 1:12 FKJ).
Altso: Guð gevur okkum mátt (t.e. kraft) til at vera synir hansara; og at vera barn hjá honum er nakað, sum vit eru, ikki baraeitast fyri at vera, ja, nakað sum vit fáa kraft til at vera, og til at kunna vera. At vera eitt barn hjá Guði klárar nevniliga tað óendurfødda náttúrliga menniskjað ikki; nei, Guðs Heilagi Andi má taka búgv í tær, og so livir tú eftir honum, ikki longur eftir kjøtinum. So henda kraft er Heilagi Andin, sum í Romverjabrævinum 1:4 verður kallaður heilagleiks-andin.
Tað, sum vit eru gjørd til, eigur at altso síggjast í tí veruliga lívinum. Um tað hinvegin als ikki sæst í okkara lívi, at vit eru Guðs børn, ja, so kann spurningur setast við, um vit eru tað. So at sigast kann, at Guð heldur okkum til roknskaps fyri okkara levnað sum trúgvandi, (sí Rom. 14:12), sum er júst hetta, hvørt vit bera fram ávøkstir, sum samsvara við umvendingina (sí Matth. 3:8 FKJ). Men grundarlagið, keldan og kraftin til okkara nýggja lív, bæði frá byrjanini, og eisini áframhaldandi allan vegin frameftir, er Guðs náði í Christi Jesusi. Men náðina brúka vit jú als ikki til at synda uppá, nei, tvørturímóti, tí um Guðs náði stendur skrivað: Tí náði Guðs sum viðførir frelsu er birt fyri øllum monnum, Lærandi okkum at, avnoktandi ógudiligleika og veraldligar lystir, vit skuldu liva edrúiliga, rættvísiliga, og gudiliga, í hesi núverandi verøld; Væntandi eftir hini sælu vón, og hini dýrdsomu birting hins mikla Guðs og Frelsara várs Jesusi Christs; (Titus. 2:11-13 FKJ ).
Omanfyri lýsta samanhang ger, at tann trúgvandi í hjarta sínum verður eyðmjúkur, meðan hann livir so rætt og rættvíst sum hann kann, meðan hann alla tíðina hallar sær fullkomiliga á Jesu Christi rættvísi við trúgv, ikki á sína egnu. Tað, sum verður virkað í hansara lívi, er Guðs verk; tann trúgvandi skal bara, eins og Paulus, “fylgja eftir..” (Phil. 2:12)
Og hvat er so synd?
Ja, taka vit definitiónina av hvat synd er burtur, so gevur alt tos um náði ONGA MEINING YVIRHØVUR.
Jú, synd er misbrótingin av lógini, stendur skrivað svart uppá hvítt í I. Jóh. 3:4. Synd hevði nevniliga fingið sína skilgreining longu áðrenn náðin kom. Lógin kom við Mósesi, náði og sannleiki komu við Jesusi Christi (Jóh. 1:17). Tað varð nevniliga tørvur á náðini til tey, sum vóru misbrótarar, t.e. syndarar. Uttan lógina er jú eingin synd; og uttan synd sær eingin nakran tørv á náði. Men synd er enn synd, fyri tí um vit ikki longur tola at hoyra um hana, og síðan Móses fekk lógartalvurnar í Sinai, hevur eingin maður longur nakra umbering fyri sína synd.
Minsta krav til at skilja hatta, er at tú hevur ein heila, sum vísir nakaðsumhelst útslag yvirhøvur. Men heilan hevur mangur maður bæði sløkt og parkerað í dag, eftir øllum at døma.
Í dag vil fólk fáa frið til at tykjast sleppa at billa sær inn, at tey kunnu móttaka náði til at liva í synd í frið, men hoyra endaleyst um náði, náði, náði, meðan tey halda áfram at liva endaleyst í síni synd í frið. Tað kallast at ganga sum ein bersyndigur syndari við steindeyðum hjarta óræddur fram eftir breiða veginum beint í glatan. Um EINGIR ávøkstir síggjast í eins lívi, ja, so er ein ikki í víntræinum, tað er tá klárt.
Hvørja grein í mær sum ber ikki ávøkst tekur hann burtur: og hvørja grein sum ber ávøkst, hann reinskar hana, at hon má bera fram meiri ávøkst. (St. Jóh. 15:2 FKJ)
Men hon sum livir í njóting er deyð meðan hon livir.
( I. Tim 5:6 FKJ )
(Sitatini eru úr fyrstu útgávu av FKJ N.T.)


text:
- Tíðindi, mentan og ítróttur
Veðrið ávirkar siglingina í dag
Fyrst og fremst hevur veðrið darvað siglingina á Sandoyar- og Suðuroyarleiðini.
Túrarnir úr Skopun kl. 06:45 og av Gomlurætt kl. 07:25 vórðu ikki sigldir í morgun. Siglt varð tó úr Skopun aftur kl. 8:10 og eftir ætlan verður siglt sambært ferðaætlan tað, ið eftir er av degnum.
Smyril siglir soleiðis í dag: av Krambatanga klokkan 07:00 og úr Tórshavn klokkan 18:30. Smyril siglir ikki túrarnir úr Tórshavn kl. 13:00 og av Krambatanga kl. 15:30.
Harumframt boðar strandferðslan frá, at eingin sigling verður til Skúvoyar í dag.
Sí eisini


text:
Einaferð um árið heldur Íverksetarahúsið Ársins Íverksetaradag, tá Íverksetarahúsið bjóðar inn til at heiðra føroyskari íverksetan.
Íverksetan, sum jú er avgerandi neyðug, um tað skal eydnast at fjøltátta føroyskt vinnulív, skapa trivnað í nærumhvørvinum, umframt so nógv annað, sum vit kunnu ynskja okkum í Føroyum.
Fastur táttur er at handa virðislønir – Granar – fyri íverksetan av ymiskum slag. Við at vísa áræði og dirvi kunnu íverksetarar heysta vinningin og bera gullið av heiði, sum Grani gjørdi á sinni.


text:
Kentucky
Samveldið Kentucky (enskt: Commonwealth of Kentucky) er stakríki í Sambandsríkinum Amerika við umleið 4,3 mió. íbúgvum. Høvuðsstaðurin er Frankfort, størsti býurin er Louisville og næststørsti býur er Lexington.
Innihaldsyvirlit
Landafrøði[rætta | rætta wikitekst]
Í norðri hevur Kentucky mark við Indiana og Ohio, í eystri við West Virginia og Virginia, í suðri við Tennessee, og í vestri við Illinois og Missouri. Har eru langar skógir, fjallarøðir og stórar áir, lág fjøll við dølum, trøum og fløtur við tubbaks-, mais- og bluegrassmarkum, sum Kentucky er kent fyri. Hesar stóru fløturnar við bláligum grasi, har teir hava stórt rossahald, og hiðani koma skjótastu rossini í USA til tær ymsu kappingarnar. Í Appalachiafjøllunum er væl av bæði koli og ymsum málmi.
Eyknevni er Blágrasstaturin (enskt: Blue Grass State).
Søga[rætta | rætta wikitekst]
Kentucky liggur á markinum millum Suður- og Norðurstatirnar. Ikki fyrr enn 1966 kom lóg um, at svørt og hvít skuldu ganga í sama skúla.
Indiánarnir[rætta | rætta wikitekst]
Í Kentucky fóru fólk at velta jørðina og dyrka ymiskar plantur, sum vuksu har. Hesin nýggi vinnuvegurin, at fólk dyrkaðu matin og ikki bara veiddu og savnaðu hann, hevði stóra framgongd við sær fyri adenafólkið í Norðurkentucky. Adenafólkið búði fram við Ohioá, tey veiddu savnaðu plantur og dyrkaðu til dømis mais, bønir, sólblómur og grasker [1], og tey búðu saman í smáum bygdum.
Adenafólkið var fyrsta fólk í USA, sum reisti stórar gravheyggjar, har teir persónar, ið høvdu havt at siga í samfelagum, vóru gravsettir [2]. Inni í gravheyggjunum vóru smá vanlig kømur við leirklíndum veggjum og stór kømur, bróstað, har líkini lógu. Við sær í grøvina fingu tey deyðu m.a. kopararmbond, úthøgdar steintalvur og útskornar tubbakspípur, sum høvdu verið nýttar um roykihøgtíðir. Adenahúsini vóru úr 4 m upp í 10 m í tvørmáti. Veggirnir vóru av stólpum, sum vórðu bundnir saman við greinum. Reisingin var strýtuskapað og takt við børki. Eldstaðurin var á miðjum gólvi.
Gravheyggjur. Mount Sterling, Kentucky.
Keldur[rætta | rætta wikitekst]
- ↑ "Search results for the topic "Adena-culture" at answers.com". Apax Partners. http://www.answers.com/topic/adena-culture.
- ↑ "An Introduction to North America's Native People – Adena (cabrillo.edu)". Cabrillo College. March 9, 2000. http://www.cabrillo.edu/~crsmith/adena.html.
Sí eisini[rætta | rætta wikitekst]


text:
Læknafelag Føroya hevur í morgun sent fjølmiðlunum og politisku flokkunum eitt skriv, har mint verður á fráboðanina frá felagnum fyrr í ár, har ljós varð varpað á læknatrotið í føroyska heilsuverkinum.
- Í vár rópti Læknafelag Føroya varskó um støðuna í føroyska heilsuverkinum. Grundin var álvarsligt læknatrot og ov lítil játtan til heilsuverkið.
- Læknafelagið hevur síðani biðið ein búskaparfrøðing kannað tølini. Kanningin vísir, at vit hava stórt læknatrot í mun til onnur Norðanlond og í mun til Europa. Bert Grønland er verri fyri enn vit. Okkum tørvar umleið hálvthundrað læknar.
Felagið tykist tó ikki at vera eins hvassorðað sum fyrr í ár, men tekur nú hædd fyri, at tað ikki er einfalt at meta um kostnaðin fyri eitt heilsuverk. Tó metir felagið, at 300 milliónir resta í føroyska heilsuverkinum.
- Tað er ikki einfalt at gera upp kostnaðin fyri eitt heilsuverk, tí tað er so ymiskt, sum vit rokna uppí. Summar uppgerðir hava ein part av røktarheimsútreiðslunum við og aðrar ikki. Summar hava privatar heilsutænastur við og aðrar ikki. Í okkara meting brúka vit góðar 300 milliónir krónur minni uppá heilsuverkið enn danir brúka og nógv minni enn norðmenn brúka, tá vit taka hædd fyri fólkatalið.
- Vert er at minnast til, at við tað at vit eru so smá, er tað uppá seg dýrari at reka eitt heilsuverk í Føroyum. Og tí eru hesar samanberingar av læknamanning og útreiðslum til heilsuverkið enn álvarsligari.
Støðan er ikki heilt vónleys, tí felagið vísir nevniliga á, at nógvir føroyingar útbúgva seg til læknar, og sostatt er menniskjaliga tilfeingið til staðar. Spurningurin er bara, um politiska skipanin dugir at gagnnýta tað.
- Læknafelagið hevur rópað varskó og vit gera tað framvegis. Um tað skal eydnast okkum at skapa eitt heilsuverk, ið gevur føroyingum tær tænastur, sum nútíðar læknafrøði kann veita, so mugu vit ikki loyva tí at forfalla. Tey góðu tíðindini eru, at umleið hundrað ungir føroyingar útbúgva seg til læknar nær og fjar og her heima útbúgvir Fróðskaparsetrið teir sjúkrarøktarfrøðingar, sum okkum tørvar. Og nógvar aðrar starvsgreinir hava eisini longu útbúgvið fólk, sum eru klár at fara til verka í einum framkomnum heilsuverki. Vit hava altso menniskjaliga tilfeingið – men hava vit viljan at brúka hetta tilfeingið skilagott?
Læknafelagið rópar enn varskó
Læknafelag Føroya hevur í morgun sent fjølmiðlunum og politisku flokkunum eitt skriv, har mint verður á fráboðanina frá felagnum fyrr í ár, har ljós varð varpað á læknatrotið í føroyska heilsuverkinum.


text:
Hondbóltur: Føroyar vann 37-22 á Grønlandi
ítróttur12-01-2019 - 23:16 - Jóanis Nielsen
Øll roknaðu við einum jøvnum og spennandi dysti, tá Føroyar og Grønland skuldu leika í Havn í kvøld.
Men soleiðis gjørdist tað ikki, grønlendingar gjørdu alt ov nógvar feilir og viðførdi tað, at munurin gjørdist alt ov stórur til at blíva spennandi, hálvleiksstøðan var 18.11 til Føroyar, og vunnu vit við 15 málum, úrslitið gjørdist 37-22.
Føroysku málskjúttarnir:
Peter Krogh 8
Jónas G. Djurhuus 7
Allan Norðberg 4
Rókur Akralíð 3
Sámal á Tjaldrafløtti 3
Ròi Berg Hansen 3
Helgi Hoydal 3
Tróndur Kragesteen 2
Rúni Vest Højgaard 1
Rógvi Dal-Christiansen 1
Áki Egilsnes 1
Liðini leika aftur í Vestmanna kl. 17 í morgin.


text:
Orð: Hallgrimur Pétursson
Lag: Knút Olsen
Týtt: Petur Jacob Sigvardsen
Viðmerking: Týddur í 1970-árunum og lagið varð gjørt í 2007.
1. Ver tú, Gud Faðir, faðir mín,
í frelsarans Jesu navni,
meg leiði altíð hondin tín,
so alla synd eg havni.
2. Hondin tín, Drottin, skjøldur ver,
tá foldarheimið eg missi,
og tá ið tú meg hartar her,
hond tína glaður eg kyssi.
3. Deyðans stríð úr Krists halgu hond
hjálpi mær væl at troyggja,
tak, o, faðir, tú mína ond,
so glaður eg man doyggja.
4. Mín Jesus, andlátsorðið títt
í hjarta mínum eg goymi,
veri tað síðsta orðið mítt,
tá sovna eg skal úr heimi.


text:
Lívrunnin evnafrøði
Lívrunnin evnafrøði er tað økið innan evnafrøði sum snýr seg um tær sambindingarnar sum innihalda karbon (kolevni) og hydrogen (vatnevni). Hetta økið verður kalla lívrunnið av tí, at man fyrr helt at tær lívrunnu sambindingarnar bert kundu fáast úr livandi organismum, og ikki skapast kunstiga á eini starvsstovu.
Lívrunnar sambindingar eru sostatt mýl, ið innihalda karbon og hydrogen, men kunnu eisini innihalda onnur frumevni. Nógvar lívrunnar sambindingar innihalda nitrogen, oxygen, halogenir og, meir sjáldsamt, fosfor og svávul.
Dømi um nøkur einfald lívrunnin mýl:
Bólkar av lívrunnum sambindingumRætta
Tað finnast sera nógv sløg av lívrunnum sambindingum og tí er neyðugt at greina tær í ymiskar bólkar. Bólkað verður eftir hvussu mýlið er samansett og hvørji frumevni finnast í mýlinum. Frumevni festa seg ofta á ávísan hátt og hetta ger at vit fáa sokallaðir funktionellir bólkar. Tey mýlini, ið bert innihalda karbon- og hydrogenatomir, verða nevnd antin alkan, alken ella alkyn. Ein alkan hevur bert einkultbindingar, ein alken hevur eina ella fleiri dupultbindingar og ein alkyn hevur eina ella fleiri trýdupultbindingar.
Dømi um funktionellar bólkar:
Rætta
Fyri at halda skil á øllum hesum ymisku sambindingum verður IUPAC-skipanin nýtt. Hetta er ein skipan sum ásetir júst hvussu lívrunnin mýl skulu nevnast. Sambindingar sum hava verið kendar leingi og nógv nýttar hava ofta fingið eitt sokallað trivialnavn. T.d. er edikssýra eitt trivialnavn fyri ethansýru og formaldehyd er eitt trivialnavn fyri methanal.


text:
Heimastýrislógin
Heimastýrislógin ella Lóg um Føroya heimastýri ella Færø Amts Kundgørelse Nr. 11 af 31. Marts 1948 af Lov om Færøernes Hjemmestyre er lóg, ella millumlandasáttmáli, ið í høvuðsheitum staðfestir politisku viðurskiftini millum Føroya og Danmark.
Heimastýrislógin kom í gildi 1. apríl 1948 eftir at Danmark og Føroyar høvdu verið hersett av Týsklandi og Bretlandi ávíkavist, eftir fólkaatkvøðu um heimastýri ella loysing, og síðani eftir samráðingar millum meiriluta á løgtingi eftir løgtingsvalið 8. november 1946 og donsku stjórnina.
Heimastýrislógin ásetur hvørji málsøki verða umsitin í Føroyum, og hvørji verða umsitin í Danmark vegna føroyskar myndugleikar. Mál og málsøki, ið verða umsitin í Føroyum verða nevnd føroysk sermál meðan mál og málsøki, ið verða umsitin í Danmark vegna føroyskar myndugleikar verða nevnd felagsmál.
Lógin hevur ásetingar um hvussu donsk lóggáva skal fremjast í Føroyum. Hon sigur okkurt um hvussu uttanríkispolitikkur kann verða samskipaður soleiðis at hann samsvarar við føroysk áhugamál.
Í henni verður ásett, at orðini "Føroyingur" og "Føroyar" skulu standa í serligum føroyskum passi. Eisini staðfestir heimastýrislógin hvat ein føroyingur er.
Føroyskt mál er "høvuðsmál" samstundis sum danskt "skal lærast væl og virðiliga", umframt at kann nýtast í almennum viðurskiftum.
Føroyska tjóðarflaggið, Merkið, verður viðurkent samstundis sum danskir myndugleikar verða álagdir bara at nýta danska flaggið Dannebrog á landi og sjógvi.
Nógv stríð er staðist av orðingunum í Heimastýrislógini, og orðingunum í henni. Serliga er tað fyrsti setningur í fyrstu grein, sum hevur skapt trupulleikar:
Í donsku útgávuni verður orðið "folkesamfund" nýtt í staðin fyri føroyska orðið tjóð. Hetta hava føroyskir og danskir myndugleikar tulkað ymiskt við ymiskum avleiðingum.
Í sama andadrátti, sum sagt verður, at Føroyar eru í danska ríkinum, verður sagt at Føroyar eru sjálvstýrandi tjóð. Hetta kann tykjast eitt sindur tvørvent.
Orðini "í danska ríkinum" kunnu bæði merkja at vera undir donsku grundlógini og at vera í kongsfelagsskapi við Danmark. Somuleiðis kunnu orðini Føroyar eru sjálvstýrandi tjóð bæði tulkast sum at Føroyar hava okkurt slag av sjálvræði undir donsku grundlógini og at Føroyar eru sjálvstøðugt fullveldisríki.
Víst hevur, í kritikki, verið á hvussu Heimastýrislógin er blivin til. Fyrst var fólkaatkvøða hildin 14. september 1946 um eina heimastýrisskipan ella loysing, og loysingin vann. Síðani fóru samráðingar fram millum føroyskar og danskar myndugleikar og ein semja funnin, Heimastýrislógin. Hon varð síðani samtykt í Føroyum og í Danmark í hvør sínum lagi eftir hvør sínari mannagongd. Og føroysku orðingina, við føroyska orðinum tjóð, undirskrivaði amtmaður og kunngjørdi hana, uttan so mikið sum eina viðmerking.
Øll, ið lesa heimastýrislógina, tykjast tulka hana upp á sín egna máta. Og júst hesin eginleikin, at hon kann tulkast so ymiskt, er ivaleyst grundin til at hon hevur verið so leingi í gildi uttan so mikið sum at verða broytt.
Innihaldsyvirlit
Yvirtøkulógin[rætta | rætta wikitekst]
Á Ólavsøku 2005 kom Yvirtøkulógin í gildi. Lógin er eitt ískoyti til Heimastýrislógina og gevur Føroyum eina nýggja sjálvstýrisskipan. Danska grundlógin, Heimastýrislógin og Yvirtøkulógin avgerða støðu Føroya í danska ríkinum. Í yvirtøkulógini verður nevnt, at lógin byggir á ein sáttmála millum Føroya landsstýri og donsku stjórnina sum tveir javnlíkar partar. Við Yvirtøkulógini eru møguleikarnir hjá Føroyum at yvirtaka økið ið hava verið donsk mál, víðkað munandi. Føroyskir myndugleikar hava útinnandi og lóggevandi vald yvir teimum málum, ið eru yvirtikin og hava eisini fíggjarligu ábyrgdina av teimum. Tað eru føroyskir myndugleikar ið avgerða, nær eitt málsøki verður yvirtikið.[1] Mál ið ikki kunnu yvirtakast, og sum yvirtøkulógin tí ikki fevnir um:
- Stjórnarskipan danska ríkisins
- Heimarætt danska ríkisins (Statsborgaraskapur)
- Hægstarætt danska ríkisins
- Uttanríkis-, trygdar- og verjupolitikk
- Gjaldoyra- og peningapolitikk[2] [3]
Sí eisini[rætta | rætta wikitekst]
Keldur[rætta | rætta wikitekst]
- ↑ stm.dk, Den færøske selvstyreordning
- ↑ logir.fo, LÓG NR. 79 FRÁ 12. MAI 2005 UM MÁL OG MÁLSØKI FØROYSKRA MYNDUGLEIKA AT YVIRTAKA
- ↑ stm.dk, Lov om de færøske myndigheders overtagelse af sager og sagsområder
Ávísingar úteftir[rætta | rætta wikitekst]
- FÆRØ AMTS KUNDGØRELSE NR. 11 AF 31. MARTS 1948 AF LOV OM FÆRØERNES HJEMMESTYRE. - Heimastýrislógin á føroyskum
- LOV OM FÆRØERNES HJEMMESTYRE - Heimastýrislóginá donskum
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Vespureiðrið (87) - 3. sept 2018
Sending um føroyskan fótbólt:
Í studio: Rúni Klein Joensen, Jógvan Martin Olsen, Sølvi Reinert Hansen og Tórbjørn Jacobsen.
Telefon: Haraldur Reinert Højgaard (Skála), Kristian Joensen (KÍ-fjeppari), Kaj Leo Johannesen (HB) og Oddbjørn Joensen.
John Andersen og Jonhard Hansen eru vertir.
---------------------
Trýst 'HOYR INNSLAG' knøttin omanfyri fyri at hoyra sendingina
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Páll á Reynatúgvu: Marine Harvest hevur frávalgt at reka flakavirkið í Skopun
BEINT NÙ À R7 radio: COUNTRY TÌMIN
Tíðindi klokkan 12
Manning á Sjóborg avhoyrd
Stafettin (9) - Joen Magnus Rasmussen spyr Ruth Vang
Hav Atlantic hevur spart nógva olju við eini nýggjari skipan
Suðuroyartunnilin fer at kosta meira enn 3 mia. krónur
"Kom á 2069!" (64) - 14. juni 2019
Countrytímin - Sending um Country & Blues festivalin 2019
Prát: Virgar Dalsgaard um Merkið og Emil Joensen
Petur Hans Dahl veðurfrøðingur: veðurvánir fyri hesa vikuna ( vika 24)
Metis - Øll sendingin - 11. juni 2019
Henrik Sass Larsen verður ikki fíggjarmálaráharri hjá Mette Fredriksen
Gerhard Lognberg: Stórreiðarin í Klaksvík fór við fiskinum
Prát: Elsebeth Mercedis Gunnleygsdóttur, Jógvan Skorheim og Óluva Klettskarð um politikk í Norðoyggjum
Stig verða tikin til at stovna eina UNESCO geopark í Føroyum
Maersk sett nýtt heimsmet við størstu lastini umborð
Nýumvælt seglskip niðursiglt á Elben
Sandoy Seafood: Tað ber ikki til bara at dúva uppá uppboðssøluna
Semir Hadzibulic er aftur bláur
Prát: Svein Rógvi Ljósstein Nielsen um at rudda plast
Á Torginum - Samrøða: Sonni Poulsen og Peter Hansen um m.a. trúboðaravirksemi í Papua Ný Guinea 2/2
Moralska kumpassin
Iran fyrireikar seg til at verða skuldsett fyri álop á tangaskip
Samband
Postboks 226
FO-600 Saltangará


text:
Elektropuls-akupunkturur varð fyrst brúktur í Kina uml. ár 1934, sum eitt framhald av vanligum akupunkturi.
Hetta slag av akupunkturi er ikki nógv annarleiðis enn vanligi mátin. Nálir verða settar inn í tey vanligu akupunkturstøðini á kroppinum, síðani verða elektodir settar á nálinar og til síðst verður ein veikur elektiskur streymur (javnstreymur) settir til. Hesin spenningur ger, at nálirnar fara at vibrera og soleiðis kemur stimulansur til akupunkurpunktið.
Stimulansurin er um 500 ferð størri enn akupunkturur uttan nálir – og tí eisini fleiri ferð so effektivur.
Tygum merkja at nálirnar sveiggja – men tað er nakað man venur seg við.


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 11-01-2018
Dømini vísa, hvussu dátur frá ávikavist eini skipan við skjølum og eini skipan uttan skjøl vil síggja út í eini skjalasavnsútgávu, ið fylgir ásetingunum í reglunum fyri skjalasavnsútgávur.
Dømini eru pakkaði í zip-fílar til at taka niður.
Download dømi upp á skjalasavnsútgávu av einari skipan við skjølum (AVID.SA.18000.1) (ZIP)
Download dømi upp á skjalasavnsútgávu av einari skipan uttan skjøl (AVID.SA.18001.1) (ZIP)
Nýggj dømi upp á skjalasavnsútgávur (dagført 28. september 2016)
Vit hava dagført tey tvey núverandi dømini um skjalasavnsútgávur – og hava gjørt tvey nýggj dømi:
• Arkiveringsversion med GML-data (AVID.SA.18002)
• Arkiveringsversion af Microsofts eksempeldatabase Northwind (AVID.SA.18003)
Les meira og tak standardoyðubløð niður og øll 4 dømini upp á skjalasavnsútgávur – her fyri kommunalar myndugleikar.
Yvirlit yvir veitarar Eitt yvirlit yvir danskar veitarar, ið hava framleitt eina skjalasavnsútgavu eftir okkara reglum. Sí her


text:
20-04-2018
Umboðsmaðurin hevur viðgjørt ein klagu um seina, óproffesionella og manglandi málsviðgerð hjá Almannaverkinum. Umboðsmaðurin helt, at Almannaverkið átti at havt boðað klagaranum frá, tá ein tíðaravmarkað játtan um forsorg varð endurmett og longd. Umboðsmaðurin gav Almannaverkinum eina átalu fyri ikki at hava kunnað klagaran um grundina fyri, at forsorgarveiting ikki varð útgoldin, og fyri at umsókn um trivnaðartænastu hevði ligið óviðgjørd hjá Almannaverkinum í 4 mánaðir. (LUM 18/00035)
Skrivið kann lesast her


text:
- Votes:
- See also:
Sigmundskvadet Lyrics Translations:english
Enslaved - Sigmundskvadet lyrics
1. Í Føroyum búðu høvdingar tveir,
Tróndur og Sigmundur itu teir. Noregs menn! dansið væl í stillum;
stilli tykkum allar,
riddarar, Noregs menn!
dansið væl í stillum. 2. Sigmundur búði Skúvoy á,
Tróndur búði við Gøtuvág.
---------------
3. So grammur var Tróndur, hann hugsar ilt:
Sigmundur hevur vár' veitslu spilt. 4. Tróndur hann situr í sínari lon:
"Tit heintið mær Sjúrða Tollaksson. 5. Tit heintið mær Gutta og láa Tór."
Snarliga boð eftir teimum fór. 6. Inn komu garpar og søgdu so:
"Hvat vilt tú, Tróndur, tú sendi oss boð?" 7. "Eg havi sent tykkum boðini tey,
at tit skulu hjálpa til Sigmunds deyð. 8. Tit hvessið spjót, tit hvessið knív;
tað skal galda Sigmunds lív. 9. Hetta mítt ráð man vera gott:
Vit skulu herja á hann á nátt." 10. Teir samlaðu saman sveinar og menn
og gingu til strandar allir í senn.
---------------
11 So sigldi Tróndur Skúvoyarfjør,
skútan bognaði sum ein gjør. 12. So myrk var náttin, og skútan gegg,
so blíðan byrðin Tróndur fekk. 13. Myrk var náttin, og skútan rann,
teir hildu beint mót Skúvoy fram. 14 Eingin vardi, teir komu hartil,
alt gekk til, sum Tróndur vil.
---------------
15. Skramblaðu teir við vápnum hart,
so hurðar gingu í smildur snart. 16. Sigmundur vaknar úr svøvni brátt:
"Hvør brýtur inn á meg í nátt?" 17. "Hann, sum brýtur tínar dyr,
tað er tann maður, tú háaði fyrr. 18. Sigmund helt sítt svørð ímót,
fimm fullu høvur á Tróndar fót. 19. Sigmundur høggur av makt og vold,
trý fullu høvur á Tróndar skjold. 20. Tróndur hann var til ilsku fús:
"Tit setið nú eld á Sigmunds hús!" 21. Sigmundur talar til frænda sín:
"Nú má eg rýma av húsi mín'." 22. Einar úr Suðuroy, hans frændi Tór,
eingin annar við Sigmundi fór. 23. Sigmunds hústrú stendur við vegg:
"Tú hoyr meg , Tróndur Gøtuskegg. 24. Stríðist tú móti konu og børn,
so ert tú grískari enn ein bjørn." 25. "Tit sløkkið eld, tit stingið inn knív!
Eg stríðist bert um Sigmunds lív."
---------------
26. Tróndur vendi borgini frá,
beint ímót' sum Sigmundur lá. 27. Tróndur hevði so fyri orð:
"Eg kenni royk av Sigmunds sporð." 28. Tróndur biður teir hava mót:
"Eg kenni royk av Sigmunds fót." 29. Teir gingu fram um grøna lund,Enslaved - Sigmundskvadet - http://motolyrics.com/enslaved/sigmundskvadet-lyrics.html
teir dvøldust við gjónna eina stund. 30. Sigmundur sær um gjónna brá:
Steingríms høvur á vølli lá. 31. Sigmundur aftur um gjónna sprakk,
svørðið úr hans hondum stakk. 32. Sigmundur flýddi á oynna norð,
Tróndur hevði tá manndómsorð.
---------------
33. Sigmundur kastaði í havið seg,
Einar og Tóri sama veg. 34. Tá ið Tróndur hetta sá,
aftur at báti skundar hann tá. 35. Aftur at báti skundar hann tá,
men ikki kundi hann Sigmundi ná. 36. Svimja teir tríggir við miklari ferð,
sum streymur harður á firði er. 37. Tórur aftur um seg sá:
"Nú tekur Einar at dragna frá." 38. Sigmundur gjørdi sær tann ómak:
hann legði Einar á sítt bak. 39. Tórur rætti Sigmundi hond:
"Nú hevur Einar givið upp ond." 40. Sigmund slepti Einar' av,
Suðuroyarfjørður varð hans grav. 41. Sigmundur svimur og frændi hans,
enn er fjórðingur eftir til lands. 42. Tórur legði seg bylgju ímót.
"Nú eri eg givin í hond og fót." 43. Tú svim til lands, legg einki í meg!
Eg eri farin, men redda teg. 44. Svaraði Sigmund', í sjónum sat:
"Ei, mín frændi, skiljast vit at. 45. Vit vóru saman í mangari ferð,
ei mín frændi, skiljast vit her." 46. Sigmundur var í orðum trygg',
hann legði Tóra á sín rygg. 47. Sigmundur svimur av allari makt:
"Nú hava vit at landi lagt." 48. Brimið tað brýtur sum boðaslóð,
Tað Tóra niður at botni dró. 49. Sigmundur var ein menskur mann,
men ikki bóru beinini hann. 50. Tá hann hevði svomið tann veg so lang,
hann legði seg stillan niður í tang.
---------------
51. Torgrímur átti Sandvík fyrr,
hann sá ein morgun út fyri dyr. 52. Torgrímur hugdi mót tara út:
"Eg meini, eg síggi ein reyðan klút." 53. Tórgrímur talar til dreingir tveir:
"Tit vitið, um har er nakað meir." 54. Inn koma dreringir og siga frá,
stórur maðu rí tara lá. 55. Ein stórur maður í tara lá,
ongum líkari enn Sigmund' at sjá. 56. Torgrímur tók sær øks í hond,
so fór hann til sjóvarstrond. 57. Torgrímur niður í taran sær,
maktarleysur lá Sigmundur har. 58. Torgrímur talar til sveinar sín':
"Gullringur Sigmunds skal vera mín!" 59. "Dreingir, tit haldið mær í hans hár,
meðan eg gevi honum banasár. 60. Dreingir, tit haldið (í) hans hár í topp,
meðan eg skilji høvur frá kropp'." 61. Dreingirnir hildu í hans hár,
meðan hann gav honum banasár. 62. Dreingirnir hildu (í) hans hár í topp,
meðan hann skilti høvur frá topp. 63. Gullringin bóru teir heim til hús,
men kroppin gróvu teir í sand og grús. 64. Ein slíkan enda Sigmundur fekk,
hans líki ei í Føroyum gekk. Submitter's comments: The YT link has some nice information about this song.


text:
Bjørn Kalsø stillar upp fyri Sambandsflokkin
15. august 2015
Á fundi í Norðoya Sambandsfelag mikukvøldið 12. august boðaði Bjørn Kalsø, landsstýrismaður frá, at hann eftir áheitan frá felagnum hevur gjørt av at stilla upp til løgtingsvalið 1. september.
Bjørn Kalsø sigur, at komandi valskeið verður sera avgerandi, tí tá tað gongur við búskaparliga, er umráðandi ikki at missa fótafestið, soleiðis sum fleiri av hinum politisku flokkunum altíð gera.
Ein av stórstu avbjóðingunum verður framhaldandi at skapa vinnuligan vøkstur, og at halda aftur í útreiðsluvøkstrinum, soleiðis at Landskassin fær eitt mugnagott yvirskot komandi árini, so farast kann undir at gjalda niður skuld. Hetta eigur at verða gjørt samstundis sum heilsuøkið, skúlaøkið, samferðsluøkið og onnur týðandi vælferðarøki verða útbygd og hildin á einum høgum støði, sigur hann.
Bjørn Kalsø er 49 ár, er útbúgvin húsasmiður og lærari. Hann er giftur og eigur tríggjar synir og eina abbadóttur. Harumframt er hann bóndi á Syðradali K.
Hann stillaði fyrstu ferð upp í 2004, tá hann gjørdist landsstýrismaður í fiskivinnumálum. Frá 2008 – 2011 sat hann í Løgtinginum og var m.a. limur í Fíggjarnevndini og í Vinnunevndini. Seinastu fýra árini hevur hann verið landsstýrismaður í útbúgvingar og mentamálum. Bjørn Kalsø hevur eisini royndir frá kommunupolitikki. Hann var borgarstjóri í Húsa Kommunu í tvær setur frá 1996 – 2004.
Norðoya Sambandsfelag fegnast um, at Bjørn Kalsø stillar upp, og vónar at hann fær dygga undirtøku á valinum, tí royndirnar hava víst, at hann hevur evnini at samstarva og at fremja politisk mál bæði í Løgtinginum og sum landsstýrismaður.
Hetta skeiðið hevur talið av lesandi verið methøgt, og útboðið av útbúgvingum hevur ongantíð verið so fjølbroytt í Føroyum sum nú. Bæði á miðnámsskúlaøkinum, yrkisútbúgvingarøkinum, innan maritimar útbúgvingar og aðrar hægri útbúgvingar eru nýggjar viðkomandi útbúgvingar bodnar út, og aðrar eru á veg. Fleiri nýggj skúlatilboð til ung við serligum avbjóðingum, sum als ikki eru komin upp á tal fyrr, eru sett á stovn, og ætlan er gjørd um, hvussu tørvuri á hesum øki verður nøktaður komandi árini. Lestrarstuðulin til lesandi við børnum er hækkaður og fleiri stórar og neyðugar útbyggingar eru gjørdar á skúla- og mentanarøkinum.
Norðoya Sambandsfelag
RN
Aftur


text:
Avtala við umhvørvisfelagsskapin Atlantic Salmon Federation, ASF
31. mai 2018
Edmund Joensen, løgtingsmaður fyri Sambandsflokkin, hevur í dag sett Høgna Hoydal, landsstýrismanni í fiskivinnumálum, ein skrivligan fyrispurning (§ 52a) um avtalu við umhvørvisfelagsskapin Atlantic Salmon Federation, ASF. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hevur landsstýrimaðurin í fiskivinnumálum gjørt avtalu við umhvørvisfelagsskapin Atlantic Salmon Federation (ASF), um eitt fullkomið bann at fiska laks kommercielt í føroyskum sjóøki í 12 ár?
2. Hevur landsstýrið spurt Løgtingið, hvat tað heldur um slíka avtalu?
3. Hvussu nógv fáa Føroyar aftur fyri avtaluna í pengum og hvør fær pengarnar?
Í viðmerkingunum til skrivliga fyrispurningin sigur Edmund Joensen, løgtingsmaður, at Løgtingið samtykti einmælt fyrr í ár at fara undir útseting av laksi, eisini kalla havbit, við tí fyri eyga at fiska laksin aftur, tá ið hann kemur inn aftur ímóti landi og hevur høgu góðskuna.
Lond sum t.d. Japan fiska á henda hátt laksin við gørnum inni undir landi.
Eftir útsetan er laksurin burtur eitt tvey ára skifti.
At enda sigur Edmund Joensen, løgtingsmaður, í sínum viðmerkingum, at um so er, at avtalan við ASF umfatar eisini hesa vinnu, so forðar avtalan fyri ætlan Løgtingsins.
Tí verða hesir spurningar settir landsstýrimanninum í fiskivinnumálum.
Sambandsflokkurin
RN
Aftur


text:
Ráðgeving
Føroyskir íverksetarar og fyritøkur kunnu søkja um stuðul til ráðgeving til øll átøk, ið kunnu skapa vinnuligan vøkstur.
Talan kann til dømis vera um ráðgeving í sambandi við marknaðarkanning, at tilevna eina virkisætlan, umsókn um patent, sølufremjan og uppbyggjan av samstarvi við útlendskar fyritøkur.
Ráðgevingin kann veitast úr ráðgevingarbankanum hjá Vinnuframa ella av ráðgevarum, ið verða góðkendur av Vinnuframa frammanundan.
Stuðlast kann við upp til 100% av verkætlanarkostnaðinum.
Í løtuni er møguleiki fyri at søkja um stuðul til ráðgeving í sambandi við umsóknararbeiðið, tá ið søkt verður úr SME Instruments, ið er ein serlig EU- stuðulsskipan til smáar og miðalstórar innovativar fyritøkur. Stuðulskipanin er galdandi til og við 2020. Sí meira um SME Instruments her


text:
Í strembanini eftir at bøta um arbeiðsumhvørvið hjá starvsfólkum, hevur Arbeiðs- og brunaeftirlitið eftir danskari fyrimynd gjørt ein eftirkanningarlista, sum leiðslur á arbeiðsplássum eiga at gera brúk av, tá metast skal um arbeiðsumhvørvið á einum arbeiðsplássi.
Eftirkanningarlistin er ein sonevnd arbeiðsplássmeting, APM, við eini røð av spurningum, sum arbeiðspláss kunnu nýta til tess at finna fram til trupulleikar og avbjóðingar í arbeiðsumhvørvinum. Arbeiðsplássmetingar eru tískil eitt hent amboð fyri tey arbeiðspláss, ið ynskja at betra um arbeiðsumhvørvið.
Vegleiðingin snýr seg millum annað um upplæring, leiðbeining, vanda fyri óhappum, ergonomiskt arbeiðsumhvørvi, sálarligt arbeiðsumhvørvi, inniumhvørvi, larm, sjúkrafráveru og annað.
- Vit halda, at hetta er eitt sera hent amboð, tí spurningarnir er lutfalsliga lættir at svara. Harvið ber til at fáa staðfest, um tað eru trupulleikar í arbeiðsumhvørvinum, sum nakað eigur at verða gjørt við. Nógv ivasom viðurskifti eru løtt at loysa, tá man fyrst hevur fingið staðfest tey og haðani frá fáa lagt upp til eina loysn, sigur Anna A. Andresen, sálarfrøðingur á Arbeiðs- og brunaeftirlitinum, við Starvsmannafelag.fo.
Sambært galdandi lógum á økinum, er ikki tvingað at hava arbeiðsplássmetingar í Føroyum, sum tað millum annað er galdandi í Danmark. Anna A. Andresen heldur tó, at tað er ein fyrimunur fyri eitthvørt arbeiðspláss og harvið arbeiðsgevaran at seta í verk APM-skipanina.
Les alla samrøðuna við Annu A. Andresen á heimasíðuni hjá Starvsmannafelagnum.


text:
Tveir fyrilestrar í Vesturkirkjuni um at sættast – annar í sambondum sum heild og hin í hjúnalagnum
Tveir fyrilestrar í Vesturkirkjuni um at sættast – annar í sambondum sum heild og hin í hjúnalagnum
Hesa vikuna verða tveir fyrilestrar í Vesturkirkjuni í Havn um at fáa sátt og semju, har ósemja og stríð kann vera. Tað er danin Peter Damgaard-Hansen, sum hevur báðar fyrilestrarnar. Peter er løggildur sálarfrøðingur og parterapeutur og hevur arbeitt við fólki í meira enn 35 ár. Hann hevur servitan í sáttargerð og parterapi, og hann tekur støði í einum samspæli millum likamliga, sálarliga og andaliga heilsu.
Peter skrivar sjálvur millum annað: – Skalt tú veruliga gera sátt, krevst ein máttmikil og grøðandi tilgongd, sum krevur arbeiði og økt sjálvsinnlit hjá báðum pørtum í ósemjuni. Eg leggi dent á sanna sáttargerð, og hvussu hetta kann gerast í roynd og veru.
Fyrilestrarnir í Vesturkirkjuni eru tveir í tali. Mikukvøldið 22. mai klokkan 19:30–21.30 er yvirskriftin “At gera sátt í sambondum”. Hesin fyrilesturin snýr seg um relatiónir millum menniskju sum heild. Leygardagin 25. mai klokkan 14:00–16:30 er yvirskriftin: “Fáa sátt og frið í hjúnalagnum”.
Øll eru vælkomin til fyrilestrarnar. Tiltøkini eru ókeypis, men til ber at lata eina gávu.
Til ber at lesa meira um Peter Damgaard-Hansen á hesum heimasíðum:
integreretpsykologi.dk/baggrundkompetence


text:
Nýggjur leiðari settur á Kambsdali
Gunnleif Berjastein er nýggjur leiðari í timburhandlinum 2×3 á Kambsdali og ynskið hjá nýggju leiðsluni er at veita dygdargóða tænastu til eysturoyingar og norðoyingar.
Gunnleif Berjastein sum áður hevur starvast m.a. í timburhandlinum í Klaksvík er 43 ára gamal og útbúgvin snikkari . Trúgvi Mortensen og Birgir Nielsen stjórar í Havnar Timburhandli og 2×3 siga at Handilin á Kambsdali er ein handil á sera høgum støði sum veitir eina sera góða tænastu til Eysturoy og Norðoyggjar .
– Vit hava valt at seta Gunnleif í starv tí vit vita at hann er sera fyrikomandi og fryntligur persónur sum altíð setur kundan í hásætið. Harafturat hevur hann sterka fakliga vitan og eitt sera gott samstarv við handverkarar í baði Eysturoy og Norðoyggjum.
Vit eru her fyri at ráðgeva
Sjálvur sigur Gunnleif, at hóast hann er sølumaður so er uppgávan fyrst og fremst at verða ráðgevi.
– Eg síggið tað sum mína uppgávu at verða ein ráðgevi hjá viðskiftafólkum okkara og tí vil eg gera alt fyri at fólk sum koma á gátt hjá okkum kenna seg at verða í góðum hondum. Vit fara serliga at leggja okkum eftir at veita eina góða tænastu og tað eru vit sera væl fyri at gera tí handlar okkara bjóða fram eitt sera breitt vøruúrval av tilfari og lutum til bygging. Kundar okkara fáa við hesum nógvar møguleikar at velja ímillum. Á goymslum okkara eru uml. 15.000 vørunummur, men í gjøgnum samband okkara við framleiðarar kring allan heim, hava vit atgongd til fleiri hundratúsund ymiskar vørur til bygging. Okkara aðalmál er at veita eina munagóða tænastu, t.d. at rokna tilfarslistar, koyra vøruna á byggipláss¬ið, bera hana undir tak, veita kreditt o.s.fr.


text:
HM í fótbólti 2006
HM í fótbólti 2006 (almenna enska heiti: 2006 FIFA World Cup) fór fram í Týsklandi frá 9. juni – 9. juli 2006. Meistaraskapurin var tað 18. HM-endaspælið gjøgnum tíðirnar. Heimsmeistari gjørdist Italia, ið vann á Fraklandi í finaluni.
Innihaldsyvirlit
Knockout umfør[rætta | rætta wikitekst]
Umfar av 16[rætta | rætta wikitekst]
Kvartfinalur[rætta | rætta wikitekst]
Hálvfinalur[rætta | rætta wikitekst]
Dystur um triðjaplássið[rætta | rætta wikitekst]
Finalan[rætta | rætta wikitekst]
Endaliga støðan[rætta | rætta wikitekst]
Øll 32 lið eru plaseraði eftir kriterium, ið verða nýtt av FIFA.


text:
Nakrar søguligar rættleiðingar (fimti partur)
Fyri nøkrum árum síðani sat eg og tosaði við tveir politikarar, sum søgdu mær frá søguni, tá gamli Smyril (Morten Mols) varð keyptur í 1975. Og tað vóru ikki vøkur orð, teir høvdu at siga um Sambandsflokkin í sambandi við tað málið.
Teir søgdu, at Sambandsflokkurin unti ikki suðuroyingum eitt gott skip, og sum eg skilti á teimum, so var í teirra hugaheimi eingin ivi um, at Sambandsflokkinum dámdi ikki suðuroyingar í síni heild. Ja eg skilti, at flokkurin hevði eitt brennandi politiskt ynski um, at allar ferðir um Suðuroyarfjørð helst skuldu vera so drúgvar og ótespiligar sum yvirhøvur til bar, og best var, um øll lógu hálvdeyð í sjóverki.
Hetta ljóðaði løgið í mínum oyrum, tí eg veit einki um, at nakar suðuroyingur hevur gjørt Sambandsflokkinum nakað ilt, og tí dugdi eg heldur ikki at síggja, hvat tað var, sum skuldi hevnast.
Eg fór tí at leita í løgtingstíðindum og øðrum bløðum frá hesi tíðini, og har fann eg nógv sum manglaði í frásøgnini frá teimum báðum tíðindafróðu politikarunum.
Breið semja um nýtt skip
Kjakið um Morten Mols (sum seinni fekk navnið Smyril) snúði seg als ikki um, hvørt tað var rætt at skaffa eitt nýtt skip á Suðuroyarleiðini ella ikki. Breið semja var í løgtinginum um, at gamli Smyril var ótíðarhóskandi, hóast hann ikki hevði nógv ár á baki. Men hvat var tað so, sum ósemjan snúði seg um?
Ikki suðuroyarferja burturav
Nýggja skipið ið ætlanin var at keypa, skuldi ikki einans vera ein Suðuroyarferja. Skipið skuldi eisini brúkast til millumlandasigling. Í løgtingsins fíggjarnevnd varð upplýst, at orsaka av millumlandasiglingini fóru onkuntíð at ganga 2½ samdøgur millum hvønn túrin millum Suðuroynna og Havnina. Eisini sæst í álitinum frá fíggjarnevndini, at í meðal ferðaðust tá í tíðini 30 – 40 fólk á hvørjum túri um Suðuroyarfjørð, og um summarið var hetta talið 60 – 65 fólk. Tí var spurnartekin sett við, um ein ferja sum tók 800 fólk, ikki var í so stór og kostnaðarmikil í mun til tørvin. Tí hildu umboðið hjá Sambandsflokkinum og hini í minnilutanum í fíggjarnevndini, at tað fór at tæna suðroyingum nógv betur, um ein nýggj ferja varð bygd, sum tók 300 fólk og sum kundi sigla á Suðuroyarleiðini burturav, soleiðis at munandi styttri varð millum túrarnar.
Tað vórðu eisini aðrir spurningar settir við ætlaða skipakeypið, sum høvdu við trygdina at gera. Í dag kunnu vit siga, at skipið royndist sera væl, og trygdini bilti einki, men tað kann ikki hava verið av illvilja móti suðuroyingum, at onkur hevur vilja havt vissu fyri, at trygdin var í lagi.
Framhaldssøgan steðgar nú – í hvussu so er fyri fyrst
Nú havi eg skrivað nakrar greinir um søguligar pástandir, sum hava verið vendir móti Sambandsflokkinum. Eg haldi at tað hevur verið tiltrongt at greiða frá nøkrum av hesum tingunum, tí flokkurin sum fyrstu nógvu árini eftir floksbýtið hevði reinan meirluta í løgtinginum, og sum aftaná heimastýrislógina hevur staðið á odda fyri nógvum samgongum, hevur eina stolta søgu, sum vit sambandsfólk onga orsøk hava at skammast við.
Men av tí at fólkatingsval er útskrivað, og løgtingsval verður um stutta tíð, steðgi eg við hesi røðini nú. - Men kanska verður hon tikin uppaftur seinni.
Helgi Abrahamsen
næstformaður Sambandsfloksins
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Páll á Reynatúgvu: Marine Harvest hevur frávalgt at reka flakavirkið í Skopun
BEINT NÙ À R7 radio: COUNTRY TÌMIN
Stafettin (9) - Joen Magnus Rasmussen spyr Ruth Vang
Tíðindi klokkan 12
Manning á Sjóborg avhoyrd
Vespureiðrið (111) - 17. juni 2019
"Kom á 2069!" (64) - 14. juni 2019
Hav Atlantic hevur spart nógva olju við eini nýggjari skipan
Prát: Virgar Dalsgaard um Merkið og Emil Joensen
Suðuroyartunnilin fer at kosta meira enn 3 mia. krónur
Metis NÙ beinleiðis á R7 nú klokkan 13.00 til 15.00
Countrytímin - Sending um Country & Blues festivalin 2019
Ingolf Sólheim Olsen varð loystur úr løgtingssessinum fríggjadagin
Petur Hans Dahl veðurfrøðingur: veðurvánir fyri hesa vikuna ( vika 24)
Metis - Øll sendingin - 11. juni 2019
Við Sjóvarmálan (5) - 17. juni 2019
Gerhard Lognberg: Stórreiðarin í Klaksvík fór við fiskinum
Moralska kumpassin
Prát: Elsebeth Mercedis Gunnleygsdóttur, Jógvan Skorheim og Óluva Klettskarð um politikk í Norðoyggjum
Pauli Trond Petersen lovar "at tað skal verða heitari um kvøldarnar í Føroyum"
Maersk sett nýtt heimsmet við størstu lastini umborð
Nýumvælt seglskip niðursiglt á Elben
Stig verða tikin til at stovna eina UNESCO geopark í Føroyum
Sandoy Seafood: Tað ber ikki til bara at dúva uppá uppboðssøluna
Samband
Postboks 226
FO-600 Saltangará


text:
Norska landsliðið hevur havt tíðindafund undan EM-undankappingardystinum móti Føroyum, sum verður í annaðkvøld á Tórsvølli. Tað er svenski Lars Lagerbäck, sum er norskur landsliðsvenjari. Hann metir føroysku styrkina liggja í samlaðu eindini.
- Eg haldi at føroyska liðið hevur eitt høgt kollektivt støði, um vit samanbera við eitt nú Elituseriuna ella Allsvenskan. Hyggja vit eftir teimum sum einstaklingar, so eru teir kanska ikki so góðir, men tað er sum lið, at føroyska landsliðið hevur sína styrki, sigur Lars Lagerbäck og leggur afturat:
##med2##
- Føroyar hava júst tapt 4-1 móti Spania. Eg ivist hvussu nógv av liðunum í norsku deildini høvdu klárað tað. Hetta er eitt lið, sum er torført at bróta niður og ikki ein lið, sum tú bara vinnur stórt á, sigur Lars Lagerbäck.
Hann spældi tvær ferðir móti Føroyum sum íslendskur landsliðsvenjari. Tá var talan um tveir venjingarlandsdystir, sum Ísland vann tepurt.
##med3##
- Lars Olsen skal hava rós fyri mátanum, sum føroyska liðið spælir. Eg haldi at eitt nú lond sum Malta og San Marino spæla meiri sum einstaklingar, men tað er nógv torførari at spæla móti Føroyum. Tit hava styrkina í liðnum, eru væl skipaðir, arbeiða hart og eru kropsliga væl fyri, sigur norski landsliðsvenjarin.
Spurdur um hann sær nakrar veikleikar, so nevnir hann støðið, ið fleiri av føroysku spælarunum spæla á.
- Skal eg nevna eitt handikapp, sum føroyska liðið hevur, so má tað verða at ov fáir spælarar spæla á høgum stigi, sigur ein væl talandi Lars Lagerbäck á tíðindafundinum í B36-húsinum í dag.
Kritiskir miðlar í Norra
Norsku miðlarnir eru í løtuni kritiskir um gongdina hjá landsliðnum. Eitt er at liðið hevur tapt 2-1 í Spania, men síðani hevur Norra spælt javnleik 3-3 móti Svøríki og 2-2 móti Rumenia. Her hevur Norra verið á odda í báðum dystunum.
- Vit hava latið ov nógv mál inn. Tað er ongin ivi um tað, men vit dominera dystin móti Rumenia og vóru nærri 4-0, enn at tað blívur 2-2. Rumenia skapar bara tveir møguleikar út yvir málini, sigur norski landsliðsvenjarin.
Síðani vóru fleiri spurningar um vantandi útskiftingar og um manglandi leiðarar á liðnum. Her segði Lars Lagerbäck millum annað, at tað ber ikki til skifta út bara fyri at skifta út. Her var kritikkurin, at hann ikki megnaði at bróta rumensku rútmuna, tá teir vóru omaná seinastu løtuna. Eisini bleiv spurt um Lars Lagerbäck heldur fram sum norskur venjari. Her vísti hann til norska fótbóltssambandi. Sum heild var talan um ein lívligan tíðindafund, har tað bleiv tosað aftur og fram millum landsliðsvenjaran og tíðindafólkini.
##med4##
Dysturin millum Føroyar og Norra verður mánakvøldið klokkan 19.45. FM1 hevur beinleiðis frásøgn frá dystinum. Byrjað verður at send av Tórsvølli frá klokkan 18. Millum gestirnar verður norski miðvallarin hjá KÍ, Simen Sandmæl.
##ms##
##med5##


text:
USA viðurkennir Jerusalem sum høvuðsstað í Ísrael í dag
portal.fo - Oda Strøm: Amerikanska sendistovan í Ísrael hevur higartil verið í býnum Tel Aviv, men verður nú flutt til Jerusalem. Tað verður gjørt aftaná amerikanski forsetin Donald Trump í desember í fjør valdi at viðurkenna Jerusalem sum ísraelskan høvuðsstað.
Nógvar atfinningar hava verið móti viðurkenningini hjá USA, sum fyrr hevur valt ikki at blanda seg uppí, fyrrenn ein endalig friðaravtala varð gjørd millum ísraelar og palestinar. 128 lond í ST atkvøddu fyri, at USA átti at broytt sína avgerð, tí londini bera ótta fyri, hvat tað ger við friðin í landinum.
Avgerðin hjá USA vekjur eisini vreiði serliga hjá palestinum, sum eisini síggja Jerusalem sum teirra høvuðsstað. Palestinar ynskja, at Eysturjerusalem verður teirra høvuðsstaður í einum komandi palestinskum stati.
Síðan 30. mars í ár hava umfatandi mótmæli verið á markinum millum Gasageiran og Ísrael, har í minsta lagi 43 palestinar hava latið lív, skrivar DR.
Á mydnini síggja vit, v.f. amerikanska sendimannin í Ísrael, David Friedman, og ísraelska forsætisráðharran Benjamin Netanyahu.


text:
Eli Smith
Eli Smith, føddur 1955 í Havn, er ein føroyskur myndlistamaður, sum málar og setir saman burtur úr tilfari, sum hann savnar í náttúruni. Hann hevur síðani aldarskifti ment tveir ymiskar hættir at gera myndir burtur úr náttúrutilfari, í høvuðsheitum steini. Tann fyrri hátturin er ein máliháttur, har ið Eli knúsar steinar, skeljar, kol og sand, og nýtir hesi sum litpigmentir í málningum; hetta nevnist grótmálningur. Tann seinni hátturin er brotamyndin, har ið listamaðurin skerir steinar sundur til at seta saman eitt myndevni.
Eli er fjølbroyttur, og dugir eisini at tekna og arbeiða við øðrum meira siðbundnum tøknum, og hevur hann eitt nú myndprýtt bøkur og fleiri føroysk frímerki. Hann varð útbúgvin sum radiomekanikari í 1976, hevur verið sjómaður, men er í dag ein sjálvlærdur fulltíðar listamaður.
Útgávur[rætta | rætta wikitekst]
- 1998 - Sov blítt og søtt: kvøldsangir við nótum og besiffringum. Tórshavn: Forlagið undir Brúnni
Ávísingar úteftir[rætta | rætta wikitekst]


text:
Her er innbjóðingin til Føroyameistarastevnuna á langgeil 2018, sum verður í Páls Høll í Vági hin 8. til 10. juni 2018. Hetta verður okkara triðja FM á langeil í røðini, síðani vit í 2015 fingu okkara fyrsta føroyska langhyl, og sum vant eisini síðsti møguleiki at klára kravtíð til altjóða meistarastevnur í summar, sum í ár eru EJM í Helsinki, NMU í Riga og EM í Glasgow.
- Innbjóðing í PDF-sniði: FM2018L-innbjoding.pdf
- Innbjóðing í lef-sniði: Invitation_FM2018L__Vagur_2018-06-08.lef
- Innbjóðing í RE-sniði: GR180608.txt
Innbjóðingin varð send feløgunum hin 17. mai, og skulu tilmeldingarnar sambært henni vera inni í seinasta lagi hin 31. mai.
Eitt yvirlit sæst her yvir fráboðaðar kravtíðir, til nevndu altjóða meistarastevnur í summar. Formella úttøkan verður fyrst aftaná FM á langgeil 2018, men longu nú sær tað rættiliga lovandi út, við evnaríkum kandidatum til allar tríggjar stevnur.


text:
Á veg úr skúla fara níggju ára gomlu Sebastian og Johanna á posthúsið at keypa frímerki. Meðan tey standa og bíða, brestur hurðin upp, og tveir menn í brølapum og við maskinbyrsum í hondunum koma brestandi inn. Ránsmenninir peiggja um seg við byrsunum og geva øllum boð um at leggja seg á gólvið.
Sebastian og Johanna koma heilskapað frá ráninum, men aftaná kemur ræðslan: tey sóu ikki, hvørjir ránsmenninir vóru, men ránsmenninir sóu tey. Hvat um tað er fólk, ið tey kenna? Ein spennandi krimisøga, men eisini ein søga um vinarlag og dirvi - og um hvussu torført tað er at tora at vísa sína ræðslu.
Aftur


text:
Fólkaflokkurin er ein borgarligur og frælslyntur sjálvstýrisflokkur. Vit ynskja tjóðarfrælsi, men tað skal verða við borgarligum frílyntum politikki. Okkara borgarar og vinna skulu í miðdepilin . Tað skal ikki verða eftir socialistiskum leisti, har staturin er miðdepilin og har landskassin leggur sína køvandi hond á alt og øll . Eitt stýri, sum ikki lurtar eftir pørtum á arbeiðsmarknaðinum og sum fløkir alt saman í ein ellibita við reglugerðum og kunngerðum, sum ikki eingong landstýrismaðurin sjálvur megnar at umsita. Alt flýtur bara.
Framburðurin steðgaður
Vit hava fingið staðfest, at undir hesi samgonguni er framburðurin í fiskivinnuni steðgaður og inntøkurnar minkaðar. Ongin í vinnuni torir at gera stórar íløgur. Um sitandi samgonga sleppur at halda áfram, so hava vit higartil bara sæð byrjanina til komandi sosialistiska statin eftir tjóðveldisleisti. Tað sýnist sum allir sterkir og dugnaligir vinnuaktørar, sum tjena pengar, skulu niður við nakkanum. Landstýrismanninum skal heimilast at stýra øllum eftir egnum lógum og kunngerðum. Eru hetta einaveldisdreymarnir hjá landstýrismanninum í fiskivinnumálum, sum stinga undan hógvunum ? Er friðarliga kollveltingin í gongd? Eru á veg móti statinum, har staturin er miðdepilin og eigur alt og øll ?.
Fíggjarliga frælsið
Fólkaflokkurin leggur stóran dent á persónliga frælsið. Frælsi hins einstaka at virka og brúka sínar gávur og síni evnir uttan at blíva revsaður í skattum og avgjøldum. Tað skal løna seg at arbeiða og gera ein innsats. Ikki sum nú, har fólk blíva revsaði fyri at gera ein eyka innsats, og har tað í nógvum førum lønar seg eins væl onki at gera.
Ein stórur og týðandi partur av okkara persónliga frælsi, er tað fíggjarliga frælsið. Frælsið at ráða yvir egnum hart vunnum krónum. Tað er lítið vunnið við einum tjóðveldistjóðarfrælsi, um vit í eini komandi sosialistiskari tjóðveldisrepublik blíva bundin niður í skattum og avgjøldum og personliga sjálvstýrið blívur tikið frá okkum. So hava vit higartil bara sæð byrjanina.
Pengar hjá øðrum
Tað krevst ábyrgd, skil og sparsemi at taka avgerðir um, hvat skattaborgarans peningur – peningur hjá øðrum skal brúkast til. Spurningurin er um sitandi samgonga og sosialisma yvirhøvur hevur maktað hetta ??
Krónurnar eru fossaður inn í landskassan, men so sanniliga eisini fossaðar úr kassanum aftur nú í skjótt 4 ár og gera tað framvegis. Vanligi lønmóttakarin hevur ongan lætta merkt, soleiðis sum lovað bleiv áðrenn valið. Hann blívur framvegis undirdýktur í skattum og avgjøldum og missir meir og meir sjálvstýri.
Tey ungu, sum júst eru byrjaði á arbeiðsmarknaðinum øtast yvir, hvussu lítið tey hava eftir av síni løn. Landið fer avstað við einum sera sera trivaligum parti. Tað almenna hevur havt eina stóra yvirnormala nýtslu síðstu 4 árini, men tað, sum hevur bjargað okkum, eru góðu lunnarnir, sum undanfarna borgarliga samgonga legði. Sitandi sosialistiska samgonga hevur heystað ágóðarnar av borgarliga politikkinum hjá undanfarnu samgongu. Hetta hava vit so ofta sæð áður
Føgur tóm orð og tala til kenslur.
Tjóðveldi hevur í hesi samgonguni enn einaferð prógvað, at teirra politikkur bert eru føgur tóm orð. Tos til kenslur hjá fólki uttan nakað veruligt innihald. Tey hava nú sitið í landsins stjórn í skjótt 4 ár og fólk eru blivin knokkroytt í skattum og avgjøldum. Sum nevnt omanfyri er skatta og avgjaldspeningur fossaður inn í landskassan øll 4 árini. Góðu tíðunum í Føroyum eigur sitandi samgonga ongan heiður í. Hon skal takka undanfarnu borgarligu samgongu fyri góðu tíðirnar og fólkavøksturin. Tað vóru vit borgarligu, sum vanligt, sum løgdu lunnarnar.
Halda fast við føroysku krisnu grundvirðini
Vit skulu byggja á tey góðu føroysku kristnu grundvirðini. Grundvirðir, sum hava bygt okkara land í øldir, og sum vit øll hava notið gott av. Grundvirðir, sum hava gjørt Føroyar til besta stað í heiminum. Hesi grundvirðir skulu vit halda rimmarfast við til frama fyri land og fólk.
Elsebeth Mercedis Gunnleygsdóttur
løgtingskvinna


text:
Løgmaður kloyvur tjóðina - útihýsur 4. hvørjum føroyingi
Vit hava í dag ein løgmann, ið roynir at savna tjóðina á nýggjárinum, fyri síðani at kloyva hana aftur á landsfundinum. Tað kom týðiliga til sjóndar um vikuskiftið.
Løgmaður segði m.a., at hann vil ikki arbeiða saman við Fólkaflokkinum, tí tað snýr seg um álit - sum um fólkafloksveljarar ikki eru ábyrgdarfullir.
At Javnaðarflokkinum er garanturin fyri einum samfelagi fyri øll – sum um Fólkaflokkurin útihýsur pørtum av samfelagnum.
Hetta er sera harmiligt. Og ikk minst niðrandi mótvegis teimum mongu fólkafloksveljarunum kring landið. At sjálvasti Føroya løgmaður útihýsur nær um 4. hvørjum føroyingi.
Eitt er, hvat formaður Javnaðarfloksins heldur innasta inni, men hann má ikki gloyma, at hann er løgmaður fyri alt Føroya fólk – eisini fólkafloksfólki.
Hendan spjaðingin má steðga.
Fólkafloksfólk eru menniskju eins og onnur. Fólkaflokkurin umboðar allar bólkar í samfelagnum – eisini teir veikastu.
Tak meg sum dømi. Eg stríðist við kropsligum avbjóðingum. Kortini eri eg fólkafloksmaður.
Eg havi eina fastur, ið er menningartarnað. Kortini eru omma og abbi fólkafloksfólk.
Ella Pól Huus, valevni Fólkafloksins. Hann stríðist við sálarligum avbjóðingum.
Og eg kundi hildið fram…
Tað, ið undrar, er, at løgmaður brúkar so nógva tíð at útihýsa fólki nú, tá hann í nýggjársrøðuni royndi at savna fjøldina.
“Tá ið vit stremba eftir at byggja eitt samfelag, har øll hoyra saman, og vit taka okkum av hvør øðrum, byggja vit á nakað av tí besta í gamlari, føroyskari mentan.
Fatanina av, at vit øll ganga í einum og sama fylgi.”
Vit hoyra øll saman. Eingin er betur enn nakar annar. Eingin áskoðan týdningarmikilari enn onnur. Vit ynskja øll eitt samfelag, har tað er rúm fyri øllum. Ikki bert teimum fáu.
Tí harmar tað meg, at løgmaður roynir kloyva tjóðina sundur, heldur enn at savna fólki, her býr.


text:
Arbeiðsrúm o.a. og felags atkomuleiðir skulu hava ravmagnsljós eftir tørvi.
Ásetingin verður vanliga mett at vera lokin um “DS/EN 12464-1, Lys og belysning – Belysning ved arbejdspladser – Del 1: Indendørs arbejdspladser, med DS/EN 12464-1 DK NA” verður fylgdur.
Harafturat kann vísast til:
Arbeiðsrúm o.a. og felags atkomuleiðir skulu hava orkuvinarligt ljós.
Er nóg mikið av dagsljósi, skulu arbeiðsrúm o.a. og felags atkomuleiðir hava dagsljósskipan.
Orkuvinarligt ljós merkir nýtslu av ljóskeldum, sum fyri alment ljós geva meira enn 50 lm/W, og sum fyri serljós og arbeiðslampur geva meira enn 15 lm/W.
Í rúmum við avmarkaðum dagsljósi kann síggjast burtur frá ásetingini um dagsljósskipan.
Arbeiðsrúm o.a., sum bert verða nýtt viðhvørt, og felags atkomuleiðir, skulu hava rørslufølarar.
Vikið kann verða frá kravinum um rørslufølarar, um nýtslan av rørslufølarum kann elva til óhapp, tá ljósið sløknar, ella um ljóskeldan ikki er egnað til nýtsluna.
Ljósskipanin í arbeiðsrúmum o.a. skal býtast upp í økir, soleiðis at ljósútbúnaðurin kann nýtast í mun til dagsljósið og virksemið í hølinum.
Økisuppbýtingin tryggjar møguleikanum fyri at minka mest møguligt um nýtslutíðina.
Ásetingin hevur t.d. við sær, at ljósútbúnaðir tætt við vindeygu kunnu vera eitt øki, meðan ljósútbúnaðir staðsettir inni í rúminum kunnu vera eitt ella fleiri sjálvstøðug økir.
Ásetingin verður lokin við at seta handvirkandi og/ella sjálvvirkandi avbrótara upp fyri hvørt øki.
Vikið kann verða frá ásetingunum í stk. 1-4, um ásetingin hevur við sær avgerandi vansa fyri raksturin í fyritøkuni.
Ásetingarnar í stk. 1-5 eru eisini galdandi, um útbúnaður o.a. verður skiftur út í verandi arbeiðshølum. Stk. 4 er tó bara galdandi, tá størri umvælingar verða gjørdar.


text:
Endurlýsing av starvinum sum havnaumsjónamaður.
Fuglafjarðar kommuna lýsir eftir havnaumsjónarmanni.
Lýsingin sum liggur á heimasíðuni hjá kommununi er soljóðandi:
Starv sum havnaumsjónarmaður við Fuglafjarðar havn verður hervið lýst leys til setan tann 01. Oktobur 2011 ella so skjótt sum til ber eftir hetta.
Førleikakrøv: Útbúgving sum skipsførari og førleika í enskum máli bæði í skrift og talu, somuleiðis sum tú skal duga at orða teg væl bæði munnliga og skrivliga í føroyskum og haraftrat hava teldukunnleika á brúkarastøði.
Væntað verður eisini, at tú á jøvnum føti við starvsliðið á havnavaktini kann røkja loðstænastu av skipum, ið koma til og frá Fuglafjarðar havn.
Vit bjóða tær:
eitt spennandi starv, har tú eisini saman við leiðsluni fær møguleikar fyri at menna havnina.
Setanarviðurskifti:
starvið verður lønt sambært sáttmála millum Kommunala Arbeiðsgevarafelag Føroya og Føroya Skipara- & Navigatørfelag fyri havnaumsjónarmenn, somuleiðis sum skrivligur sáttmáli verður gjørdur partanna millum um arbeiðstreytir vm.
Starvstreytir: Umsøkjararar við royndum innan sjóvinnu hava fyrimun.
Fyrsta árið verður at rokna sum royndarár.
Hevur tú áhuga
so ert tú vælkomin at senda skrivliga umsókn saman við prógvum og møguligum CV og viðmælum til Fuglafjarðar kommunu, Ennivegur 38, 530 Fuglafjørður, og skal henda verða kommununi í hendi í seinasta lagi mikudagin 15. Septembur 2011 kl. 16.00.
Fleiri upplýsningar
um starvið fáast við at venda sær til Rólant Højsted, havnameistara á telefon 238050, Sigurð S. Simonsen, borgarstjóra á telefon 238077 ella til Jákup Frants Larsen, býráðsskrivara á telefon 238002.
Kommunan skilar sær rætt til frítt at velja millum innkomnar umsóknir ella eisini onga at taka.
Fuglafjørður, tann 23. August 2011
Fuglafjarðar kommuna


text:
2. Jólakvøldsdansur verður í Mentanarhúsinum
Ein ordans 2. Jólakvøldsdansur verður í Mentanarhúsinum tann 26. desember frá kl. 23.30 – kl. 04.00.
Tað verður tann væl umtøkti bólkurin, Rox, sum spælir til dans hetta kvøldið.
Manningin er: Signar í Homrum, Mikkjal Hvannastein, Henning Nicodemussen og John Johansen.
Kostnaður 150,-
Bussar koyra av Toftum og Klaksvík kl. 23.30 og heimaftur beint eftir dansin fyri einans 100 kr. báðar vegir. Ring og bílegg pláss til bussin á tel. 235253.
Kom til Fuglafjarðar 2. Jólakvøld, tað er ALTÍÐ gott hetta kvøldið í Fuglafirði!


text:
Kristian livir í einari at síggja til normalari familju. Men hann hevur leingi havt eina nívandi pínu í búkinum. Tað er hetta við, at pápi hansara noyðir hann at spæla mannfólkaspæl, og at hann ikki torir at siga nøkrum frá hesum. Hann letur bara tann ræðuliga loynidómin koma til sjóndar á tekniblokkinum ...
Í eftirmælinum á hesari bókini sigur Carolin Philipps:
Heimurin, sum vit liva í, er ein heimur, har orð hava stóran týdning: í familjuni, í vinabólkum, í skúlanum, í arbeiðinum, í fjølmiðlunum. Uttan orð er tað trupult at samskifta. Gleði og vreiði, kærleiki og hatur, eydna og sorg, heiður og ábreiðsla, vónbrot og øði. Øll hesi hugtøkini lýsa vit við orðum.
Øll kenna løturnar, tá vit ikki hava orð fyri tí, vit uppliva, tí tað annaðhvørt er ov stórbært ella ov ræðuligt.
Aftur


text:
Nær hevur ein ungur ein rústrupulleika?
Ofta verður sagt, at tað tekur 10-12 ár at menna veruligt rúsbundni. Hetta hava ung fólk ikki enn havt tíð til at gjørt. Men tað merkir ikki, at ung fólk ikki kunnu hava rústrupulleikar. Teir eru bara øðrvísi.
Um rúsurin fyllir nógv í lívinum hjá einum ungum, so er tað kanska, tí tey hava trupult við at takla lívið. Tað snýr seg ikki so nógv um hvussu nógv tann ungi drekkur, men um hví. Og tað snýr seg um avleiðingarnar, tað hevur fyri lívið hjá viðkomandi.
Kanska brúkar tann ungi rúsin til at stýra sínum kenslum. Summi kenna stóran ótta, og rúsurin hjálpir teimum at tora betur. Summi kenna lítla og onga gleði í lívinum uttan rúsin. Og takkað verið rúsinum, kenna summi ung ein lætta frá trýstinum og strongdini, sum ofta eyðkennir gerandisdagin.
Í øðrum førum brúka ung rúsin til at passa betur inn sosialt. Tey rúsa seg, tí hini rúsa seg. Við rúsinum gerast tey ósmædnari og djarvari. Ella er rúsurin ein máti sum fragast at handfara negativar og skaðiligar relatiónir.
Og fyri summi er rúsurin einasti lættin í einum gerandisdegi, sum er merktur av ógvusligum kreppustøðum.
Rúsurin hjálpir. Men rúsurin er eingin varandi loysn. Og hann kann hava álvarsamar fylgir við sær. Tað hevur stóran týdning, at tann ungi, um hann ella hon brúkar rúsin soleiðis, lærir at takla lívið á ein annan, haldbarari hátt. Ein, sum ikki dugir at takla lívið uttan at rúsa seg, kann lættliga gerast bundin at rúsinum og hava so stóran tørv á rúsinum, at viðkomandi ikki megnar at liva uttan hann. Og tað kostar sera nógv, bæði fyri tann, sum er bundin, og tey, sum hava við hann ella hana at gera.